«Pilotari bizia bikaina da eta ez gozatzea pena ikaragarria» | Elkarrizketak | 7K - zazpika astekaria\n2022 OTS. 20\nKirol-erredaktorea, pilotan espezializatua / redactor deportivo, especialista de pelota\n«Pilotari bizia bikaina da eta ez gozatzea pena ikaragarria»\nArgazkiak: Idoia Zabaleta | Foku\n«Sekula ez naiz gutxietsia sentitu enpresaren aldetik, ni ere, urte hauetan guztietan, nahikoa errebeldea izan naiz; espiritu aske bat izan naiz eta horregatik sekula ez diot enpresari inolako fideltasunik eskatu»\n«Askotan nire modura egin ditut gauzak, parranderoa ere izan naiz, oso parranderoa, eta enpresak hori beti jakin du. Bizitzaz gozatzen saiatu naiz, denok bezala, eta lortu ere egin dut»\n«Niretzat urtean bi txapelketa garrantzitsu izan dira, Lau eta Erdikoa eta Buruz Burukoa, horiek prestatu ditut beti topera, bi hilabete ziklistak bezala, baina gero urtean zehar, ba lasai bizi izan naiz, betiere, nire entrenamenduak egoki eginez»\n«Beti esango dut nire aurkaririk zailenak Juan [Martinez de Irujo], Aimar [Olaizola] eta Jokin [Altuna] izan direla. Onenak eurak izan dira, Jokin ere bai. Jokin pilotari ikaragarria da eta bere aurka partida askotan oso zaila izaten da jokatzea»\nMarkinan izandako lesio batek hilabetez atzeratu du leitzarraren frontoi industrialetako agurra, baina bere burua «espiritu libretzat» duen pilotariak ez ditu urrira arte –orduan beteko dira hogei urte debutatu zuenetik– galtza zuriak betiko erantziko. Azken partida hori umetatik horrenbeste ordu sartu dituen Leitzako plazan, ateak irekita, sarrerarik gabe, jokatu nahi du, lagunez eta jendez inguratuta. Kaleko pilotaria izan da Bengoetxea VI.a, zuzena, gertukoa eta, batez ere, edozer gerta ere, bere izaerari leiala.\nIzotz ondoko eguzkitan, goxo hartu gaitu Leitzako plaza dotoreak. Bazkalosteko lehen orduetan ez dabil jende askorik kalean, baina pasatzen diren guztientzat badu keinu edo hitzen bat Oinatz Bengoetxeak. Kantxan zaleekin asko konektatu duen pilotaria izan da Bengoetxea VI.a eta bistan da frontoietatik kanpo ere lagun asko egin dituela Oinatzek. Elkarrizketa honetan argi uzten digu kantxa eta kalea, kirola eta bizitza, beharra eta gozamena, uztartzen asmatu izana dagoela horren guztiaren atzean.\nNola espero duzu Labriteko agur partida?\nAzkena da, politena, bereziena, nire lagun on guztiak joango dira. Nahiko intimoa izango dela uste dut, Leitzatik jende asko joango da. Labriten debutatu nuen eta frontoi handitan azkena han izatea nahi nuen. Niretzat Labrit izan da frontoirik bereziena, ume-umetatik Nafarroako txapelketetako finalak han izaten ziren eta Labritekin sentimendu berezi bat daukagu, esango nuke, nafar guztiok. Eta, gainera, azken urteetan bertan izan den festa, ez nafarrek bakarrik, pilotari guztiek barneratu dugu; nik uste pilotari denen partez hitz egin dezakedala Labrit sentimendu handiko kantxa dela esateko.\nEnpresarekin ondo amaitu duzu?\nEz da inolako arazorik izan; enpresak esan zidan ez zuela nirekin gehiago kontatzen eta nik aurretik esana nuen erabakia errespetatuko nuela. Nik ia hogei urte egin ditut bertan, nire lehen kontratua Asegarcerekin 16 urterekin sinatu nuen eta beti pribilegiatua sentitu naiz hainbeste urte egin ahal izateagatik.\nUrte hauetan guztietan enpresak babestuta sentitu izan zara?\nSekula ez naiz gutxietsia sentitu enpresaren aldetik, ni ere, urte hauetan guztietan, nahikoa errebeldea izan naiz; espiritu aske bat izan naiz eta horregatik sekula ez diot enpresari inolako fideltasunik eskatu.\nNahi zenuen, ordea, profesionaletan hogei urteko epe hori bete.\nBai, hogei urte egiteko asmo hori banuen; enpresarekin izan balitz oso ongi, baina, egia esanda, egin dudan planteamenduak askoz ere ilusio handiagoa egiten dit uneotan. Herri txikietan jokatu nahi dut eta azken partida Leitzako plazan jokatze horrek ikaragarrizko ilusioa egiten dit, eta, benetan, orain pentsatuta, ez nuke momentu honetan segitu nahiko, egin dudan planteamendua interesgarriagoa egiten zait.\nAzaldu pixka bat planteamendu hori.\nHerri txikietan jokatzea; gainera, partida pila bat ateratzen ari zaizkit dagoeneko, egunero deika ari zaizkit! Partida batzuk Upelekin jokatuko ditut, beste batzuk Garferekin ere bai, eta beste batzuk nire kontu. Agenda bete-betea izan behar dut eta partida denek izan behar dute exibiziozkoak, gozatzeko bakarrik, inolako presiorik gabe. Egia esan, ezin hobea iruditzen zait bukaera.\nZuk ere egingo zenituen zureak, baina enpresak egindakoengatik sekula ez zaitugu kexaka ikusi.\nIzan ere, ni beti sentitu naiz oso pribilegiatua. Pilotaz ikaragarri gozatu dut, bizitzaz ere asko gozatu dut urte hauetan guztietan, eta ez dut sentitu sekula inolako kexarik planteatzeko arrazoirik, beti zorte handiko pertsona sentitu naizelako, une onetan eta txarretan. Azkenean, bizitzak bere momentu onak eta txarrak ditu. Pilotan nik ere momentu txarrak eta gogorrak izan ditut, baina bizitzari aurre egin behar zaio; momentu txarrei aurre egin behar zaie eta nire izaera ez da kexatzekoa izan, normalean oso gutxi kexatzen naiz.\nOrduan, ez da aldez aurretik pentsatuta egindako zerbait izan, ezta?\nNik ez nuen sentitzen sekula kexatzeko beharrik, «beti aurrera». Nire izaera hori izan da eta kantxetan ere bai; nahiko pertsona optimista naiz eta buruz nahiko gogorra ere bai. Munduko pertsonarik pribilegiatuenak ere une txarrak izango ditu, baina biziari aurre egin behar zaio eta nire izaera hori izan da, ez dut sekula kexatzeko beharrik izan.\nLehen aipatu duzun «espiritu libre» horrekin zer ulertu behar dugu?\nAskotan nire modura egin ditut gauzak, parranderoa ere izan naiz, oso parranderoa izan naiz, eta enpresak hori beti jakin du. Bizitzaz gozatzen saiatu naiz, denok bezala, eta lortu ere egin dut. Profesionala izanda, pilota mundua eta nire bizi pertsonala uztartzeko modua izan dut eta nik uste gauzak nahiko ondo egin ditudala. Beste kirolari batzuekin konparatuta, adibidez txirrindulariekin, ezin dutela hilabete batean ezik lagunekin soziedadera afaltzera joan ere, oso pribilegiatua sentitu naiz; nik gauza asko egiteko aukera izan dut.\nLeitzan bertan izan dituzu ereduak.\nMikel Nieve esaterako, eta Ibai Azurmendi ere laguna da. Beste ziklista batzuk ere ezagutu ditut eta ez ziklistak bakarrik, herri kiroletako jendea... Beste kirol batzuk pilota baino exijenteagoak dira eta nire izaera ere ez da izan sekula gehiegi inbolukratzekoa; nire biziari ere garrantzi handia eman diot eta nire bizian pilota ez da gauza bakarra izan, bizi ere egin izan naiz. Gainontzeko gazte gehienek egin dituzten gauzak egin ditut, berdin-berdin.\nEta sekulako palmaresa batu ere bai, agian hor dago sekretua.\nBa agian bai, bizimodu espartano bat egiteak ez dizkizu emaitza hobeak ziurtatzen; askotan ez dut uste hala denik. Niretzat urtean bi txapelketa garrantzitsu izan dira, Lau eta Erdikoa eta Buruz Burukoa, horiek prestatu ditut beti topera, bi hilabete ziklistak bezala, baina gero urtean zehar, ba lasai bizi izan naiz, nire entrenamenduak egoki eginez, profesionaltasunez, baina bizitzaz gozatuz ere bai, beste gazteek bezala.\nNik uste kirolari batentzat hori ez dela txarra ere, jakinda urtean zehar une batzuk badaudela zentratuago egon behar duzuna txapelketengatik. Baina urte osoan zehar ezin duzu egon, bueno, nik behintzat ez dut uste ona denik, kirol bizitza horretan erabat zentratua; beste presio gehigarri bat sartzen diozu zure buruari horretan bakarrik zentratzen bazara. Ni ez naiz pilotarako bakarrik bizi izan, une batzuetan bai, baina beste askotan ez.\nHogei urte hauetan asko aldatu da pilota?\nBai, nik uste Juan [Martinez de Irujo] izan zela pixka bat iraultzailea; inork sekula ikusi gabeko gauza berriak sortu zituen jokoan eta berekin konpartitu genituen urte horietan guztietan gu ere garatzen joan ginen. Eta bai, jokatzeko modua aldatu egin da, lehen pausatuagoa zen, orain oldarkorragoa, airez gehiago jokatzen da, erasora; azkenean garapen bat izan da.\nZuretzat ez da txarra izan aldaketa hori.\nHasieratik, Juan hasi zenetik, ni ere sotamanoz eta asko sartzen hasi nintzen, beste pilotariak baino gehiago. Niretzat sotamanoa kolpe ona izan da, nahiko erraz sartu izan naiz; botera bezain erraz sartu izan naiz airez eta niretzat arma garrantzitsua izan da.\nOrain profesionalagoa da pilotaren mundua?\nEz dut uste, nire garaian ere pilotari profesionalak baginen, erabat profesionalak ere baziren eta orain ere badaude erabat profesionalak direnak. Eta esaten ari garena, urte guztian hain zentratuta bizi ez direnak ere badira, denetik dago. Eliteko kirolari batek, bere izaeraren arabera, garrantzi handiagoa edo txikiagoa ematen die detaile horiei guztiei urtean zehar. Denak saiatzen gara kirolari bezala emaitzarik onenak lortzen, baina bakoitza bere erara.\nPribilegiatu izate horretan urrezko aro bat bizi izan duzu. Aimar eta Irujoren garai hura, ekonomikoki ere, oso ona izan zen. Gaur egungo gazteek ez dakit egoera bera bizi duten…\nUrte onak izan ziren, bai, pilota oso osasuntsu egon zen. Aimar eta Juan figurarik handienak izan ziren, baina gero Abel, Titin, Xala, Gonzalez, Ruiz… pilotari garrantzitsu asko egon ziren eta ekonomikoki ere urte oso onak izan ziren. Baina gaur egun ere pilotari onenek ekonomikoki dirua irabazten dute eta kirol aldetik ere iruditzen zait oso osasuntsu dagoela pilota; pilotari on asko daude eta oso onak ere asko daude. Ez dut inolako zalantzarik hurrengo urteetan pilotak afizioz eta pasioz, eta pilotari onak dituelako, aurrera egingo duela.\nAzken mohikanoa zara?\nBeno, belaunaldi horretako azkena naiz, bai. Beti izan naiz gazteena eta orain zaharrena izatea tokatu zait beste gazte horien artean! Aimarrek utzi zuenetik zaharrena izan naiz. Gauza polit bat bezala ikusten dut.\nGazteekin asko konektatu duzu.\nBai, egia esan bai, pilotariekin beti erlazio ona izan dut, aldagelan eta aldagelatik kanpo ere bai. Askotan partida ondoren elkarrekin afaltzera joan gara; lanak egin eta gero gustura egote hori gauza ederra da eta pilotari gazteekin beti ondo eraman izan naiz. Eta ni baino zaharragoak izan direnekin ere bai, eta pozik nago horregatik ere bai; ez naiz inorekin gaizki eraman urte guztiotan, eta pentsa zenbait pilotari egon diren aldagelan gurekin, ehunetik gora bai azken hogei urte hauetan! Batzuekin erlazio hobea, normala denez, baina denekin ona.\nHori ere beste txapel bat da.\nBai noski, pertsonalki ondo erlazionatu izana eta lagun asko egin izana, handia da. Niretzat laguntasuna aberastasuna da.\nHori guztia argi eta garbi nabaritu da azken egunotako omenaldietan.\nBai, azken partidetan nabaritzen ari da, jendearekin eta zaleekin beti rollo ona izan dudala. Ni ere beti saiatu izan naiz zaleekin esker oneko agertzen, zaleak errespetatzen, erabat gainera, eurek berotasun handia erakutsi didate eta.\nAurrerantzean faltako al da aldagelan beteranoaren paper hori?\nEz dut uste, Urrutikoetxea izango da zaharrena, Zabaleta, Ladis, Albisu… ere hor daude eta ez dut uste inork faltan botako gaituenik. Urte oso onak izan dira, giro ona egon da aldagelan beti, baina geratzen direnak ere mutil alaiak eta lagunkoiak dira eta ez dute arazorik izango. Ni saiatu naiz nire izaera islatzen, beraiei nire ikuspuntua ematen. Beti saiatu naiz eurek ikus zezaten pilotari izatea pribilegio handia dela. Nik hala bizi izan dut.\nHorrela kantatu zizun Iñaki Artolak: «gozatzea dok baldintza».\nBai, askotan esan diet hori. Pilotari bizia bikaina da eta ez gozatzea pena ikaragarria da.\nGrebaren kapitulua ere irakaspen handia izango zen ba.\nBai, niretzat oso garrantzitsua izan zen. Garai oso gogorrak izan ziren greban izan ginen guztiontzat, baina beharrezko ikusi genuen mugimendu bat izan zen, injustizia handi batzuk egin zirelako eta oso harro gaude une horietan egindako lanarengatik.\nZure ibilbideko gogorrenak?\nGogorrenetakoak bai. Izan ditut beste une txar batzuk ere bai, jokoz gaizki egon naizenean, enpresak ere partida garrantzitsuetatik kanpo utzi izan nau… Hogei urteko ibilbidean une oso onak asko izan dira, txarrak ere bai batzuk, baina gogorrenetakoak izan ziren.\nSarri komentatu izan dugu, zuen buruei mesede egin zenietela grebarekin, batez ere gazteenei, baina Baikori berari ere bai. Izan ere, pentsa Binakako Txapelketa Laso eta Mariezkurrena gabe...\nBai, alde horretatik begiratuta egia da enpresak pilotari horiek alboratzean akats handia egin zuela; gu beraiek bueltatzeko borrokatu ginen eta lortu genuen. Enpresa ere irabazten irten da, baina nik ez dut inolako arazorik horrekin. Garrantzitsuena maila horretako pilotariek pilotan jarraitu ahal izatea zen eta hor daude.\nMerezi izan zuen orduan grebak.\nBai, bai, dudarik gabe. Ez zen erraza izan, hamasei pilotari ginen, bakoitza bere adinarekin, bere izaerarekin, bere beharrekin… Lan handia egin behar izan genuen, denok egin genuen eta denen meritua da.\nGrebak ondorioak izan ditu zure kasuan...\nEz dut uste, greba aurretik Iker Arretxeri kontratua ez berritzea erabaki zuten, gero Ibairi [Zabala] ere bai, Aimarri [Olaizola] ere bidea amaitu zitzaion... eta gero ni nintzen. Ez dut uste, benetan, enpresak mendekuagatik egin didanik hori. Pentsatzen dut eurek pilotari gazte oso onak dituztela eta normala iruditzen zait, euren enpresari ikuspuntutik, apustua gazteekin egin izana.\nBaina udan zurekin ez kontatzea, enpresa ikuspegitik begiratuta ere, inteligentea iruditzen zaizu? Jendeak bikain erantzun du zurekin agurreko partiduetan eta udan ere partidu piloa izango zenituen zalantzarik gabe....\nBai, izango nituzke partida asko, baina hori euren erabakia da eta ez dut sartu nahi. Esan nuen erabakia onartuko nuela, urte asko izan dira eurentzat lanean eta ez dut inolako hitz txarrik inorenganako. Pribilegiatu bat izan naiz ia hogei urtez hor egotearekin, pilotari pila bat ikusi ditut urte gutxian etxera joaten, batzuk oso gazteak... Pribilegio handia izan da hor egotea eta ulertzen dut momentu batean amaiera ematea.\nOrain ilusio guztia partidatxo txikiak jokatzean dut jarrita, mordoa ditudalako herri txikietan, eta momentuz hori. Urrian azken partida Leitzan jokatuko dut, zuriz janzten naizen azken aldia izango da, eta gero proiektu pare bat baditut, baina oraindik ez dakit nola joango diren. Saiatuko naiz ahalik eta hobekien bizitzen eta ea lortzen dudan.\nZure ibilbideko une bat aukeratu beharko bazenu?\nEz dakit esaten.\nNik nirea esango dizut, Binakako Txapelketan jokatutako Irungo partidu hura, Irujo eta Abelen aurka.\nBai, hemeretzi tanto egin nituen, uste dut, egun horretan. Tanto gehien egin ditudan partida hura izango da, inspirazio gehienekoa, eta gainera partida nahiko berezia izan zen, ze justu materiala erabat aldatu berri zen. Ordura arte pilota oso onak izan genituen eta telebistaren erabaki bategatik bat-batean nik hainbeste maite nituen pilota ilun horiek kendu egin zituzten, beste zuri batzuk jarri zituzten eta kristoren haserrea hartu nuen. Ez nuen ulertzen zergatik halako aldaketa halako partida garrantzitsu batean, zeren txapelketa hartan material oso ona izan zen ordura arte. Eta pentsatzen dut horregatik ere hil edo bizi irten nintzela jokatzera; gainera, hamahiru tantotik behera utzi behar genituen, hil edo biziko partida zen.\nUrte horretan bertan Buruz Buruko finala jokatu ezinda geratu zinen. Jokoz nik uste hura izan zela zure boladarik onena.\nAimarren aurkako final hartara ere oso-oso ongi heldu nintzen. Jendeak esaten dit urte horretan Aimarri irabaziko niola; agian bai edo agian ez, Aimar oraindik oso fuerte zegoen, Bilbon zen finala… Ez zen erraza izango, baina bai, jokoz eta, unerik onenetakoak haiek izango ziren.\nIker Irribarriari irabazitako buruz buruko final hura ere…\nNik uste hura sekula egin dudan buruz buruko partidarik onena izan zela. Oso indartsu nengoen fisikoki eta, gainera, teknikoki ere asmatu egin nuen; partida planteatu nuen bezalaxe irten zitzaidan eta buruz buru egin dudan partidarik onena izango da. Eta Lau eta Erdiko onena Jokinen [Altuna] kontrakoa, Nafarroako Txapelketakoa.\nBai? 22-21 irabazita txapela jantzi zenuen Gasteizko finala baino gehiago?\nHura brutala izan zen! Jokatu dudan partidarik gogorrena, nik uste, bai fisikoki eta baita psikologikoki ere. Azken tantoan, txokoan egindako dejadan, eskua erabat blokeatuta geratu zitzaidan; berak altxatu izan balu, azken pilota ezkerrez jotzerik ez nuen izango, ze besoa erabat blokeatuta nuen nekearengatik, erabat lotuta. Ikaragarri gogorra izan zen eta, psikologikoki, ziur, jokatu dudan gogorrena. Garai hartan lagun oso-oso on bat hil zen, herri guztiak maite zuen pertsona zoragarri bat, eta sentimendu berezi hori nuen, txapela berari eskaintzeko asmoa, eta hori barrutik presio ikaragarria izan zen, eta motibazioa ere bai. Motibazio horrek, dudarik gabe, irabazten lagundu zidan, baina barruan sentitu nuen presio hori… Partida hori buruan laino ilun bat bezala daukat.\nAbelen [Barriola] aurkako finala ere oso berezia izango zen ba, bi leitzar aurrez aurre...\nBai, handia izan zen, baina nik ez nuen inolako presiorik eta horrek asko aldatzen du dena. Final bat presioarekin edo gabe jokatzeak dena aldatzen du, eta final hartan nik ez nuen batere presiorik; 23 urte nituen eta une horretara arte txapeldun izatea helburutzat ere ez nuen profesional mailan. Ez nuen gehiegi pentsatzen horretan, baina joko handiarekin heldu nintzen, Abelek presioa berak eraman zuen, aurretik ere final batzuk galduak zituen... beretzat gogorragoa izan zen. Niretzat oso ederra.\nBeti esango dut Juan [Martinez de Irujo], Aimar [Olaizola] eta Jokin [Altuna]. Onenak eurak izan dira, Jokin ere bai. Jokin pilotari ikaragarria da eta bere aurka partida askotan oso zaila izaten da jokatzea. Gaur egun, beste pilotariei ezer kendu gabe, pilotari handiak daudelako, Jokin erakusten ari da, txapelekin, numero unoa dela. Oso pilotari berezia da, plazagizona, eta presioko unetan irabazle ikaragarria.


Maskaradez eta transmisioaz - - Tolosaldeko ataria\nMaskaradez eta transmisioaz\nAitor Atxega 2020-02-08 19:58\nJoan da gabon edo negu-opor garaia. Honetarako eta hartarako ematen dute egun hauek. Molde jakin bateko zenbait irakurgai iritsi zaizkit eskura ohiko lez: 2019ko kultura urtekariak, urteko memoria batzuk, egunkari eta aldizkari ale bereziak… Eta maiz tokatu zait transmisioaz irakurtzea. Eta niri, manex honi, Zuberoara joan zait gogoa 2020ko maskaradak jada jokatzen hasiak diren garai honetan.\nHasi aurretik esan dezadan euskararen transmisioa Zuberoan beste upeleko sagardoa dela, beste gai betilun bat.\nTransmisio hitzak honako ideia hau dakart: eskarmentu duenak, jakin edo ikasi nahi duenari bere ondarea edo jakituria ematea. Honen faltaz asko hitz egiten dugu aspaldion: datozen belaunaldiek ez dakitela zer ziren gudu karlistak, Manuel Larramendi lustrazioarekin lotu behar dela, zer egin zuen Gartxotek, ez dutela euskal dantzarik dantzatuko, nor zer Imanol Lartzabal, nor gure lehen lehendakaria...\nMaskarada jokoak transmisioaren adibide bikain bat direlakoan nago. Urtero-urtero herri bateko gazte guztiek maskarada jokoetan parte hartzen dute. Beraien guraso, aitona-amona, anai-arreba, alkate, lagun, lehengusuen... aurrean azterketa bat egin behar izaten dute Xiberüko komunitatekoak izango badira. Beraien arbasoen eran hitz egingo dute, dantzatuko dute, abestuko dute, jantziko dira... Haien errituak erreproduzitzen dituzte, Naturaren birsortzea jaso duten edo eman zaien bezala antzezten dute.\nUrtero galdera honen gainean hausnarrean aritzen naiz: Zergatik ez dira mutatzen maskaradak? Zergatik dira hain garrantzitsu Zuberoako gazteentzat? Zergatik da ondra bat herri batek maskaradak ematea? Zergatik ez dira desagertzen?\nHainbat arrazoi dagoela ez dut inongo zalantzarik, baina bati garrantzia asko ematen diot: bolada edo modatik kanpo ibiltzea. Modak zerbaiti lizentzia eman bezalaxe kendu ere egiten dio: gaur ezin duzu arrasto argidun arroparik jantzi! Hemendik hiru urtera bai eta orain hiru urte ere bai, baina, gaur ez. Urte asko ez dela aerobic egitea oso osasuntsua zen, garaikidea… Moda zen. Orain zumba egin behar da, hori dio modak.\nNire ustez hau izan daiteke maskarada jokoen transmisio gakoetako bat. Oso purua da, egiazkoa. Ez du artifiziorik, mikrofono bakar bat ere ez da behar urte oso bateko festa prestatu eta egiteko, eta jende askori kilima mota asko sortzeko. Inauteriaren esanahi eta bihotzetik jaten du urtero. Beste ezeri hartzen ez dionez, inork ez dio ezer kentzen. Inork ez du esango estetika zaharkitua duenik eta berritu behar denik… Bere izaera artistiko propioa du. Inori ez zaio bururatuko musika zaharkitua denik eta berritu behar denik; berritzen baduzu akabo, bi urtera zaharkitua egongo da, katalogoz kanpo, ez da musikarik egongo. Herrietako plazak herritarrez betetzen dira igandero (Zuberoako neurrian): zaharrak, helduak, arizaleak, haurrak eta manexak. Lehen biek beraien burua ikusten dute jokoetan, izan ere urte batzuk atzera huraxe bera egin zuten. Haurrak erne daude urte batzuetara beraien txanda izango delako. Denek dakite zer ari den gertatzen eta horregatik inork ez du bere burua estralurtar sumatzen; holatsu da nire ustez transmisio soka.\nEta beste gakoetako bat, hizkuntza delakoan nago. Aspaldian nire inguruan ni asko eta gu gutxi sumatzen dut sortzaileen artean. Besteak beste abeslari, antzezle eta idazle askok beraien muinak dituzte proposamen artistikoaren ardatz. Eta norbera, norbera da; ez da herria, taldea edo komunitatea. Aitzitik, maskarada jokoetan inguruko auzapezak, larreak, abereak, iskanbilak, huskeriak, paisaiak, etabarrak aipatzen dira, eta gai hauek denonak diren heinean uste dut ia-ia naturalki engranatzen dela transmisioaren katea.\nJalgi, zoaz eta ikus itzazu Altzürüküko gazteak transmisio jolasean. Hori bai, joan aurretik gomendio hau: Klikatu.


Irekia Eusko Jaurlaritza - Gobierno Vasco :: EEEk kudeatutako diru laguntzak 21,7M€ izan ziren 2012. urtean\nEEEk kudeatutako diru laguntzak 21,7M€ izan…\nEnergia-eraginkortasuna, itsas energiak, baso biomasa eta mugikortasun elektrikoa izan ziren EEEren jarduera nagusiak iazko ekitaldian\nGuztira, 3.900 eskaerari erantzun zioten diru laguntzek, energiaren aurrezpen eta eraginkortasun, garraio eta mugikortasun efizienteri lotuak gehienak.\n80 ibilgailu elektrikoren erosketa lagundu zen diruz, eta ibilgailu mota horiek kargatzeko Euskadi osoan 164 gune daude jadanik; horietatik, 102 pribatuak dira eta 62 publikoak.\nEnergia berriztagarrien alorrean, biomasa eta trukaketa geotermikoari lotutako instalazioak nabarmendu behar dira. Horretaz gain, bimep proiektuaren inguruko baimen administratiboak eskuratzeko faseak amaitu dira, eta 2013an instalazio obrak osatuko dira.\n2012ko ekitaldian Energiaren Euskal Erakundeak garatutako jarduerak ekitaldi horri dagokion urteko txostenean jaso dira; bertan, zehaztasunez azaltzen dira inbertsioak sustatzeko jarduerak, gauzatzen ari diren proiektuak eta laguntza programak. Ekitaldian burututako lan horietan guztietan eragina izan dute 3E2020 Euskadiko Energia Estrategia onartu izanak eta Eusko Jaurlaritzako Ekonomiaren Garapen eta Lehiakortasun sailburu Arantza Tapia EEEko presidente izendatu izanak.\n2012. urtean, Euskadiko industrian energiaren kontsumoaren jaitsiera egiaztatu edo konfirmatu zen; izan ere, kontsumo elektrikoak %7 egin zuen behera, 2011n izandakoaren aldean, eta krisia hasi zenetik metatutako jaitsiera edo murrizketa %17,5 da. Gas naturalaren kontsumoak, aldiz, %6,5 egin zuen gora, bi urtez behera egin ondoren. Era berean, A gasolioarena igo zen, erregaien kontsumoak %5,7 gora egitea ekarri zuena.\nEnergia testuinguru horretan, energia-eraginkortasuna eta energia berriztagarriak sustatzeko EEEren diru laguntza programek 21,7 milioi euro eman zituzten, diru laguntza programa guztietara aurkeztu ziren 3.900 eskabideei baino gehiagori erantzuteko. Emandako diru laguntzaren zenbatekoagatik (9,9 milioi euro) zein aurkeztutako eskaera kopuruagatik, industrian eta eraikinetan energia-eraginkortasuna sustatzeko diru laguntzak azpimarratu behar dira; izan ere, programa horretara aurkeztu zen eskaera kopuru handiena, guztira, 1.400 eskaera. Garraioa eta mugikortasun efizientea bultzatzeko diru laguntza programa izan zen bigarrena eskabide kopuru aldetik. Hala, 1,9 milioi euroko aurrekontua duen programa horretara 1.102 eskaera aurkeztu ziren. Hain zuzen ere, Euskadin mugikortasuna hobetzeari eta ibilgailu elektrikoa sustatzeari begirako ahaleginak bildu eta islatzen dituen programan.\nEnergia berriztagarriak garatzeko proiektuei dagokienez, badira nabarmentzekoak diren egitasmo mugarri batzuen lanen aurrerapenak; esate baterako, Bizkaiko Armintza herriaren kostaldearen aurrean kokatuko den bimep izeneko proiektuarena, itsas energien bihurgailuak probatzeko eta erakusteko eremu baten instalazioan datzana; izan ere, egitasmoa gauzatzeko behar diren baimen administratiboak bideratu edo tramitatu egin ziren. Gainera, BIMEP SA sozietate publikoa eratu zen, Energiaren Euskal Erakundearen (%80) eta Instituto para la Diversificación y el Ahorro Energético, IDAE, erakundearen (%20) partaidetza duena. Instalazio lanak egiten jarraituko dituzte 2013. urtean zehar, eta ekitaldi honetan amaitzea espero dute.\nBestetik, azpimarratzekoa da baso biomasari emandako bultzada, biomasaren alorrean diharduten eragile ugarirekin aurrera eraman den lankidetzaren bidez, udal esparruan bero-sareak sustatzeko zenbait alternatiba baloratzeari begira, Biomasa, zalantzarik gabe, gure basoetan kantitate handietan dagoen energia iturri garrantzitsua da, eta, beraz, Euskadin energetikoki ustiatzeko aukera handia ematen du, baso biomasaren ustiapen maila handia lortu duten Europa iparraldeko herrien pare jartzeraino gure herria energia iturri horren aprobetxamenduan, hain zuzen ere.\nEraikinak klimatizatzeko tenperatura baxuko geotrukaketaren garapenean ere aurrerapausoak eman dira Euskadin. Izan ere, diru laguntza programei esker, 80 instalazio baino gehiago martxan jartzen lagundu da; guztira, alor horretan dagoen potentzia instalatua 1.600 kW baino handiagoa da.\nGarapen teknologikoaren gaian, 2012ko ekitaldian garraioaren elektrifikazioa da nabarmendu behar den proiektuetako bat, asko aurreratu baita arlo horretan. Hala, EEEren diru laguntza programek 80 ibilgailu elektriko erostea ahalbidetu dute. Horrekin batera, ibilgailuak kargatzeko azpiegitura hedatzen eta handitzen lagundu jarraitu du EEEk, eta dagoeneko kargatzeko 164 gune daude Euskadin, 102 pribatu eta 62 publikoak. Bestetik, 2012ko uztailean, Ibilgailu Elektrikoaren Mugikortasun Zentroa inauguratu zen Gasteizen. Zentro berezi horren helburua da eraginkortasun handiko garraio elektrikoa herritarrengana hurbiltzea. Horretarako, ibilgailu elektrikoak erakusteko areto bat, proiekzioak egiteko gelak eta ibilgailuen bateriak nola kargatzen diren erakusteko eta azaltzeko guneak daude Mugikortasun Zentroan.\nAzkenik, Bilbon eta Portugaleten sare elektriko adimendunak instalatzean eta martxan jartzean datzan Bidelek Sareak proiektua azpimarratu beharra dago. Izan ere, Eusko Jaurlaritzak eta Iberdrolak sustatutako egitasmo horrek zabalkunde eta aurrerapen ikusgarria izan zuen 2012ko ekitaldian. Hala, iazko amaieran, aipatutako bi herri horietako etxeetan 82.000 kontagailu elektriko digital instalatuta zeuden. Horretaz gain, 360 eraldaketa zentrotan lanak egin ziren sare elektrikora egokitzeko. Proiektua garatzen jarraituko da ekitaldi honetan eta hurrengoan, guztira 230.000 kontagailu elektriko adimendun instalatzeko xedez 2014. urterako. Era berean, puntako teknologia elektrikoan euskal industriaren ahalmenak erakustea helburua duen showroom delakoaren ustiapenean urratsak egiten hasiko da.


Zortzi egun Lur Santuan | OFM Arantzazu Tierra Santa\nZortzi egun Lur Santuan\nby arantzazu | Nov 18, 2019 | ERROMESALDIA LUR SANTURA | 0 comments\nLur Santuan igarotako zortzi egunen artetik, Jerusalemek eragin didana nabarmenduko nuke; galderak datozkit nire baitara, hura argi-lekua den edo, hobeto esanda, hitz- eta odol-lekua, non bere murruek mendeetako egia kantatzen eta historiaren egia kontatzen duten, haren distirak santuak eta deabruak lausotuko balitu bezala, argi hau gaueko olio-kriseiluaren azpian ehortzarazi arte. Hamaika gerra eta guduren katea, hondakin eta zakarrak pilaka, haren altxor ugariak ezkutatzeraino, urrezko ilunsentia labe eguzkitsu batean urtzen ikusi ezinik zurezko altzifre eta hainbeste harmailatako dirdira artean. Bertan, Siloeko ur-putzuan sortzen den jakinduriaz, kantuz ageri dira harresiak ura eten gabe darien iturburuen artean.\nGarretan dago gaur egun ere leku hura eta, oraindik irauten duten odolaz eta minaz haratago, bakezko argi eta zirkulu gisa erakusten du guztion Bakea.\nMende askok bizi zaituzte, gaur egun ere erreguaren eta arranguraren lekukoak dituzu, otoitzaren eta armen testiguak, odolaren eta argiarenak, lau barrunbetan taupadaka ari den bihotzarenak: Armeniako bakardadea da bat, patio zuriz eta karezko argiz jantzia; bestea, erretzen ez duen suaren gar kristaua errugabearen saihetseko zauri argitsuan; hurrena, Juduen auzoa, suntsitua eta makina bat aldiz berpiztua horman hizki gabe idatzitako mezuen bidez; eta urrezko kupula urdinaren inguruan Musulmanen murmurioa, lozorroan harkaitz guztien arteko harkaitzaren gainean.\nBehar bada, guretzat, guztia errazagoa izan liteke… Kristoren bizia eta gure bizitzak Getsemaniko olibondo zahar urtetsuen baitan soilik uzten baditugu, oraindik han dirautenak gizakiaren itxaropenak emeki arnasten, emeki, oso emeki.\nItsaso Hila, ikusezin helduaren ikusterrea eta izatearen azken muturra. Basamortu bihurtutako bihotzeko sakana eta ebakia, eta esmeraldazko egarri dardarati dirdaiduna, goiko zerura doana suak hartutako sugar antzo. Sentimena eta oroimena aztoratzen dituen urruntasunen konstelazioa, gal-gal dagoen eguzkiaren haizekirri hutsala beiratzen duen kresal gaztsu eta usua.\nBesarkatuz moldatzen du gure gorputza bere argiaren kulunkak, lasaitasunera eta abandonura garamatzan bitartean, zoramenak arnasten dituen otoitz sonanbulura eramaten gaituelarik palmondoen itzalean, hemen fosildu den haratago bateko espazioen zuria edateraino, zeinak ez izatean nabari duen izatearen ziurtasuna. Haragia harkaitz egiten da, malko lehorrak eta harriak, jakitun direnak denbora igaro egiten dela, bizitzea gau eta egun ahalegintzea dela, urtea joan eta urtea etorri ahal den guztia egitea. Hemen jada ez dago hizketarik, mintzo mutua ari du argiaren isiltasunera itzultzen garen bitartean.\nGaltze harrigarri eta amaigabe batek denboran zehar irauten du bizitza amaikorraren sugarra piztu arte. Jakinik eztia dela bizi-gaia ematen digun jakinduriaren heriotza, non ez zaion tarterik uzten gure buruaz irrika izateari edo eduki-goseak irentsita bukatzeari. Hila den eta bakean bizi den mundu batek hats ematen digu, gatzez gozatutako isiltasun Bizi-emaileak sortzen dituena.\nZeruak eta basamortua makurtu ditzakegu hemen, begiak eguzkirantz jasoz. So egin dezakegu eta geure baitatik atera gaitezke gure barne-barnean egonez, jira eta bira dabilen zirkulu batean murgildurik, oraindik garen galdutako izarrera eta ahaztutako astrora bihurtzeko. Bizitzako basamortu guztietan barrena basamortua igarotzea egokitzen zaigunean, hartu eta bota dezagun arnasa beldurrik gabe, bizitzan argia ereitera etorri Zenaren Mintzoa xuxurlatzen entzun arte. Utz diezaiogun argi berantiar eta lasai honi gutaz jabetzen, argi izanez non galdu izateko eta hilez eskaintza eginik jaiotzeko…


3 kilo babarrunen ordez, litro bat olio - Ahotsak.eus\n3 kilo babarrunen ordez, litro bat olio
Amona gaixo zegoenean, bisitan zetozenei amak zerbait eman nahi izaten zien. Horregatik, behin amak Nikolas Legazpira bidali zuen gauez olio bila: 3 kilo babarrunen trukean litro bat olio lortu zuen.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan GAB-006-060 kodeko bideoa nahi duzula aipatzea: ahotsak@ahotsak.eus\nAmona gaixo zegoenean, bisitan zetozenei amak zerbait eman nahi izaten zien. Horregatik, behin amak Nikolas Legazpira bidali zuen gauez olio bila: 3 kilo babarrunen trukean litro bat olio lortu zuen.\nGaia(k): Familia eta harremanak » Lagunartea eta familia » Etxeko giroa , Baserria » Baserriko lanak » Herrira saltzera, erostera\n-Zea bat badauket, hauxe esan behar dizut /beaizut/, zeati ondo dau jakittea. Ba izango zan hori’re, milla beatzireun ta berrogeta bi inguru hortan. Lehen esan dizuan amona, hemen bizi zan, ta laurogei urteti gora zeuzken ordun, eta behintzat udaitzenen beti, hola, garai jakin xamar baten, izaten zon bere gaizkialditxoa izaten zon. Ordun, behintzat, urte hortan hemen, ba, ordun’e gaixotu eo zerbait ta ohian. Ta, klaro, bere alabak eta kastak eta bazeuzken kanpon, ta danak etorri eitten zien bixitatzea, […]. Gauza gutxi zeon zeatzeko, ordun ezer ez zan eoten, baiño zerbait eskiñi eo ein behar ba etortzen zanai! Ta zerbait behar, ta ama, nere ama zana… ta udatzen baten, urrie izango zan, bai, oktubre azken aldea eo hola zan, izango zan. Ia illuntzen hasteko zean zeon. Ta amak esan zian: “Hi, Legazpia jun behar dek”, esan zian. “Legazpia ni oain? Jo, ia illuntzea dijo”. “Bai, jun behar dek, zeati olioik ez zeok”. Dana razionauta zeon, ta ez zeon ezer. “Olioik ez zeok, eta jun behar dek Legazpira, ta Legazpiko Ixidranea”. Ixidranea zan denda bat. Ta lehen esan dizut, nere ama ostiralero juten zan hautza merkadua. Ta, ordun, enkarguk ta behar zittunak denda hortatik ekartzen zittun. Amistade haundie zeukan han. Ta, “ze ein behar det ba nik?”. “Eaman behar dittuk hiru kilo babarrun”. Hiru kilo babarrun. Hiru kilo babarrun die lakarie. Lakarie da. Entzunda eongo zea, lakarie. Lakarie, neurrie, hoi pasatzen da ba, hue’re gauza hue…\n-Lauki itxurakoa izaten zan, ezta?\n-Bai, koadratu bat izaten zan, ta lakarie eukitzen zon hiru kilo hartzen zittuna. Eta, gero, beste aldeti eukitzen zon kiloa hartzen zona. Beste aldeti, neurrie. Kiloa ta hiru kilo. Ta hiru kilo izaten zan lakarie. Ta, ordun, hiru kilo babarrun eman zian amak boltsan. “Jun hai Ixidranea”. Ta litroko olio ontzie, ta hiru kilon ordez litro olioa bueltan. Dirukin ez zon balio, estraperloko gauzea zan ta. Hiru kilo babarrun, litro olioa, ekarri non, harren ordez etxea. Aber, gaur litro oliok zenbat balio don, eta babarruna kilok zenbat balio don. Etaa kontuk. Babarrunak ez dakit zenbait eingo don, bi milla pezta eingo dittu, igual, e?\n-Ez dakit zenbat izango dan.\n-Ez dakizu zuk’e. Nik’e ez dakit seguroik. Hor ibilliko da, e, hamabi euro, nunbait, uste det, hola. Pentsaizu, ba, zenbat zien hiru kilo babarrunak gaurko prezion zenbat zien; sei milla pezta litro olioa. Diferentzie. Ordun hola zeon gauzak. Jo, hoi ez zat ahazten. Ni hemendik hara juteako, oiñez, illunpetan gero hor. Argie izango non, farola o zerbait. Hautza jun, ez non gaiñea nik ezautu’re eitten bea. Han, “ze, zer da?” ta, hola ta hola, holako ta holakok bialdu nau honutza, honekin zean, ta “a, bai, bai, bai”. Hartu babarrunak eta han barrua, denda barrua. Litro ontzie bete olioa, ta atzea “hamen ba, hemen daukezu” ta segi, “vuelta a casa”. Holako zenbat gauza? Bueno!\nOhera joan aurretik kontzientzia aztertzen\nZestoako Gexala baserrian jaioa 1931an\nAitonaren anekdotak eta azken hitzak\n15 urterekin CAF lantegira lanera\nIjitoak eta apaizak etxean\nGernikako, Zornotzako eta Durangoko azoketara saltzera


Guraso - Wikipedia, entziklopedia askea.\nGurasoak hitzak artikulu honetara dakar. Kale borroka leporatutako euskal gazteen gurasoak biltzen dituen elkartea gaitzat duena beste hau da: Gurasoak (kale borroka leporatutako gazteen gurasoen elkartea).\nGurasoa aitak eta amak seme-alabekin duen senidetasun-harremana da. Beste adiera edo ikuspuntu batetik, gurasoa haur bat, gehienetan semea edo alaba, zaindu eta hezi egiten duten pertsona da. Pertsona baten guraso biologikoak dira, gainera, ugalketaz haurraren jaiotzan biologikoki esku hartu zutenak. Haurra gurasoengandik banatu, haurra abandonatu eta gurasoak hiltzen zaizkionean, umezurtz geratzen dela esaten da.\nWikiztegian orri bat dago honi buruz: guraso .\nBNF: 15770193m (data)


Energia aurrezteko proiektua abian jarri dute eskualdeko zenbait eskolek | Geuria\nEnergia aurrezteko proiektua abian jarri dute eskualdeko zenbait eskolek\nNerbioi-Ibaizabal eskualdean, Ugaoko, Zaratamoko eta Etxebarriko ikastetxeetan abiarazi dute Euronet 50/50 Max proiektua 2017/2018 ikasturtean.\nUgaoko eskolako jolastokia // Geuria\nNerbioi-Ibaizabal eskualdean, Ugaoko, Zaratamoko eta Etxebarriko ikastetxeetan abiarazi dute Euronet 50/50 Max proiektua 2017/2018 ikasturtean\nUdaltalde 21 Nerbioi-Ibaizabal Jasangarritasun Bulegoak jakinarazi duenez, eskualdeko Haur eta Lehen Hezkuntzako hiru ikastetxeetan Euronet 50/50 Max proiektua jarri dute martxan. Hain zuzen ere, Ugaoko, Zaratamoko eta Etxebarriko eskoletan. Proiektuak ikastetxeetan energia aurreztea du helburu. Horretarako, pizgarri ekonomiko bat emango da helburua gauzatzeko. Hau da, ikasleek, irakasleek eta irakasleak ez diren langileek energia aurrezteko hartutako neurriei esker, aurreztutakoaren %50a hezkuntza-zentroari itzuliko zaio, finantza-ordainketaren edo konpentsazio-neurrien bidez. Gainerako %50a Udalaren fakturazio ekonomikoan igarriko da, Udalak berak ordaintzen baititu fakturak. Laguntza teknikoa emateko xedearekin, Galemys S.L. enpresa kontratatu du Udaltalde 21ek.\n50/50 metodologiak bederatzi pauso planteatzen ditu. Horien bitartez, erabiltzaileek energia kudeatzeko prozesuan modu aktiboan parte har dezaten lortu nahi da, baita ingurumenarekiko errespetuzko jarrera izan dezaten ere. Hauek dira bederatzi puntuak: talde energetikoa sortzea; aurretiko ibilbide energetikoa egitea; ikasleen ezagutza handitzea eta sentsibilizatzea; ibilbide energetikoa; datu energetikoak eta inkestako datuak lortzea; eskolaren ekintza plana egitea; informazio kanpaina abiatzea; inbertsio txikia eskatzen duten neurriei buruzko txostena egitea; eta arrakastak eta aurreztutako dirua komunikatzea.\nProiektua 2017-2018 ikasturtean garatuko da Nerbioi-Ibaizabal eskualdean eta emaitzak 2018ko abenduan jakinaraziko dituzte. Proiektua zabalik egongo da, hurrengo ikasturteetan eskola gehiagok parte har dezaten.\nEuronet 50/50 Max proiektua Europar Batasunak sustatzen du, Europarentzako Energia Adimendua programaren barruan. Programa Alemanian jarri zuten abian eta ondoren beste 13 herrialdetara hedatu dute. Bizkaiko Foru Aldundiak ekimena sustatu du, eta Bizkairako Energia Iraunkorreko Estrategia 2020 markoaren barruan sartu du. Orain arte, Euronet 50/50 Max proiektuari esker, energia aurreztea eta CO2 emisioak murriztea lortu da, 500 eskola baino gehiagotan jokamoldea aldatzeko ekintza zehatzen bidez.\nSailkatuta: Energia, Euronet 50/50 Max, Udaltalde 21\nEtxebarri, Ugao eta Zaratamoko eskolek 4.000 euro aurreztu dituzte kontsumo energetikoan\nBurning taldeak kontzertua eskainiko du abenduaren 16an Torrezabalen\n036. alea – 2017 Abendua – Geuria aldizkaria


Txokolatearen onurei buruzko ikerketa ugari egin dira azken urteotan. Oraingoan, Nuthetal Institutuko (Alemania) mediku batzuek eman dute euren ikerketaren berri European Heart Journal aldizkarian.\nBrian Buijsse ikerlariak zuzendutako ekipoak 35 eta 65 urte bitarteko 20.000 lagunen datuak aztertu ditu. Pertsona horiek, ikerketaren hasieran, ez zuten arazo kardiobaskularrik. Hamar urtez haien presio arteriala, pisua, bizimodua eta elikadura aztertu zituzten. Amaieran, hainbat multzotan banatu zituzten boluntarioak, egunero 1,7 gramo txokolate jaten zutenetatik hasi eta 7,5 gramo jaten zutenetara arte.\nEmaitzetan, besteak beste, ikusi zuten txokolate asko jaten dutenek bihotzekoa izateko arriskua gainerakoena baino %48 txikiagoa dela. Eta jale horien artean, txokolate beltza jaten dutenen arriskua besteena baino %27 txikiagoa da. On dagizula, bada


Kasualitateak lotu ditu begietan hatzamarra sartzeko hausnarketa hau eta John Lennon eta Yoko Onok sorturiko Imagine abestia, bere 50. urteurrenean.\nAbestian irudikatutako ametsezko munduaren bertsio askoz apalago eta gertuagoa proposatuko dut nik.\nAhaztu all the people. Geratuko gara gure herriaren populazio helduaren %10arekin bakarrik. Ziur nago gure jendartean %10a baino askoz gehiagok bere burua ezkertiartzat hartzen duela. Beno, agian gehiengoa gara, euskal burgesia bozkatzen duten despistatu askok ere ezkertiartzat hartzen baitute berea. Baina, geratuko gara gure jendartearen %10arekin. Gure inguruko 10 pertsonetatik bat. Euskal Herrian 260.000 bat lagun, Gasteizen 21.000 bat lagun.\nImagine 10% of the people militantziari astean orduren bat ematen. Badakigu, militantzia ez da orduetan neurtzen den zerbait, baizik eta bizitzarekiko jarrera bat (You may say I’m a dreamer). Dei diezaiogun militantzia, aktibismoa ala errealitatea ezkerrerantz aldatzeko lana. Eta ez gara sartuko ezta denbora hori kentzen joan-etorrietatik, zaintza-lanetatik, betebehar fisiologiko zein harreman pertsonalei emandako denboratik ezta lanetik ere (kasu gehienetan kapitalistei emandako denbora dena; baina plusbalia beste iritzi tarte baterako utziko dugu…). Imagine 10% of the people beren aisialdirako denboraren %10a beste jendarte bat eraikitzeko erabiltzen: jarduera kolektiboetan parte-hartzen, antolatzen, proposamenak egiten, ekimenak sortzen… lanean, eskolan, auzoan, elkartean, erakundean, sindikatuan…\nImagine 10% of the people terrazetan, tabernetan edo telebistaren aurrean egoten den denboraren %10a ekimen kolektiboetan ematen. Batzarretan, herrigintzan, beste kideekiko elkar-lanean, ideiak garatzen, mobilizazioetan, beste jendarte bat elkarrekin amesten eta eguneroko pauso txikiez gauzatzen saiatzen.\nYou may say I’m a dreamer eta jende askok ez daukala denbora librerik ezta horren %10a emateko. Orduan, imagine 10% of the people tragoetan gastatzen duen diruaren %10a kausa bati ematen. Eta, zer esanik ez!, guztiz ez-funtsezkoak diren gauzetan gastatzen dena, ez kontsumoan, baizik eta guztiok gehiago ala gutxiago mugitzen garen kontsumismo hutsean, enpresa kapitalisten etekinak lodituz. Imagine 10% of the people halakoetan gastatzen duen diruaren %10a ekimen batean jartzen edo eragile bat finantzatzen; elkarte, erakunde ala, adibidez, komunikabide alternatiboren bat.\nEz gara iraultza egiteaz ari, non %10 baino “zertxobait” gehiago eman behar den. Baina, hala eta guztiz ere, nola egongo ginateke bere burua ezkertiartzat hartzen dutenen %10ak horretan jarriko balu denbora, lana, dirua…?\nBai, hausnarketa honen helburua aipatutakoa urrun geratzen zaienengan ondoeza eta erreakzioa sortzea da, nahiz eta bakarrik haietako %10ean izan.\nYou may say I’m a dreamer. Baina, imajinatzen duzu?\nengaiamendua, imagine, imagine 10% of the people, konpromisoa, militantzia, militatzen\n2 pentsamendu “Imagine 10% of the people… militatzen”-ri buruz\nmilo 2021-11-10 18:06\nIñaki, ez duk ezer ulertu! Zertarako bozkatu diat nik ba ezkerra? Ba nik tabernan pinta hau eta Zuzeun iruzkin txatxuak jarri bitartean mundua konpondu diezadaten!\nneunazni 2021-11-12 18:14\nNik etxean jaso dudana norberak erudu izan behar duela da. Zure seme-alabak arduratsu izan daitezen, zeuk arduratsu jokatu. Langileak izatea nahi baduzu, beharra irakatsi, solidarioa, euskaraz hitz egitea, … Zer egiten duzu zuk, “planteamendu filosofikoez gain”? Bestei eskatzea al da zure proposamena? Ekimena besteei eskatzean datza? Horretarako elizaren sermoiak izan ditugu duela gutxi arte…


Aznarez parlamentuko presidente izango da aurrerantzean ere | Politika | Berria\nAznarez parlamentuko presidente izango da aurrerantzean ere\nLegelari nagusiak ondorioztatu du Orain Baikoen bigarren eskaerak ez dituela bete Ahal Dugu-ko hiru parlamentariak kaleratzeko baldintzak, eta Parlamentuko Mahaiak atzera bota du.\nAinhoa Aznarez Parlamentuko presidentea Iñigo Uriz / Foku\nFolletoia amaitu da oraingoz. Abenduaren 20an aurkeztu zuen Orain Baik Ainhoa Aznarez, Mikel Buil eta Tere Saez taldetik kanporatzeko eskaera, eta, ia bi hilabete geroago, Parlamentuko Mahaiak atzera bota du eskaera. Laura Perez Orain Baiko eledunak iragarri du "hainbat bide" dituztela buruan; tartean, Arartekoarengana jotzea.\nAstelehenero legez, Parlamentuko Mahaia eta Eledunen Batzordea bildu da. Azken asteetan arreta bereganatu du hiru parlamentariak kaleratzeko eskaerak, Ainhoa Aznarezek legebiltzarreko lehendakari izateari utz ziezaiokeelako. Azkenik, Mahaian, Aznarezek berak, Unai Hualde lehendakariordeak eta Maiorga Ramirez lehen idazkariak eskaera ez onartzearen alde bozkatu dute. UPNko bi kideek, berriz, horren aurka bozkatu dute.\nLaura Perez oso gogor mintzatu da erabakiaren aurka. "Sinesgarritasun falta eta erakundeen erabilera alderdikoia" egitea leporatu die euren eskaera onartu ez duten mahaiko kideei. Haren esanetan, mahaiak urratu egin du talde baten autonomia babesten duen doktrina konstituzionala. Perezek dioenez, 46.000 boto emailek eman zieten babesa —berez, Ahal Dugu bozkatu zuten—: "Ordezkaritza publikoa egiteko berme guztiei uko egin digute". Perezek gaineratu du aspalditik "talde deserosoa isilarazi" nahi izan dutela. "Eta, orain, damutu egiten dira ondorioekin? Bai, kanpoan utzi gaituzte".\nLasaitasuna eskatu du Adolfo Araiz EH Bilduko parlamentariak. Araizek gogoratu du juridikoki eskaerak ez dituela baldintzak bete. "Auzi hau ez da hemen amaituko. Aldaketak 2015eko maiatzetik agindu bat du, eta horri eutsi behar zaio amaiera arte, gehiengoak hautsi gabe. Ondo amaitu behar da, erantzukizunez". Perezek bere burua aldaketatik kanpo kokatu badu ere, Araizek uste du lege proposamen eta proiektu ugari daudela jokoan, eta botoen bitartez bakoitzak azalduko duela bere posizioa. "26 parlamentariak dira beharrezkoak; Velasco, Perez, Carrillo eta Couso barne. Euretako batek bere burua aldaketatik kanpo ikusten badu, azaldu behar luke zergatik".


Distribuidor Oficial Repsol de Bizkaia | GetxoGaso : Repsol Blue+\nBlue+ produktu berri bat da, eta Europan diesel kamioi eta autobus pisutsu askok behar dute, isurtzen dituzten gasen nitrogeno oxidoak ezabatzeko. Irtenbide garbia da eta ez da toxikoa. Segurtasunez maneiatu daiteke eta ez du ingurumena kaltetzen. Blue+ andel independente batean biltegiratzen da, diesel andelaren ondoan, baina ez zaio gehitzen diesel erregaiari.\n2006ko urriaz geroztik, Europako kamioi eta autobus eraikitzaile gehienek Blue+ behar duten modeloak dituzte.\nBlue+ produktuaren kalitatea faktore garrantzitsu bat da eta DIN 70070 arauaren bidez kontrolatzen da.\nZergatik erabili behar dut AdBlue?\nBlue+ kutsadura kontrolatzeko sistema aurreratu batean erabiltzen da; sistema hori ihes hodian dago, eta erredukzio katalitiko selektibo (SCR) deitzen zaio. SCR sistemek Blue+ erreakzionarazten dute Nox gas kaltegarriekin ihes hodian, ura eta nitrogenoa sortzeko; azken horiek ez dute inolako kalterik eragiten. Nox nitrogeno oxido gasen laburdura da; hain zuzen, gas horiek diesel motorren errekuntza prozesuan sortzen dira eta kutsadura atmosferikoaren osagai nagusietako bat dira.\nGarrantzitsua da bermatzea Blue+ kantitate egokia dugula beti andelean. SCR sistema duen kamioi edo autobus bat Blue e+ gabe erabiltzen bada, SCR ekipamendu sofistikatua kaltetzeko arriskua dago, bai eta isuriek legezko betebeharrak ez betetzekoa ere.


NAFARROAKO TRINKETE TXAPELKETA\n2021/03/01 | Orokorra\nGomazko Paleta eta Xareren finalak\nNESKEN GOMAZKO PALETA- BIGARREN MAILA\nAMAYA Olaia Sarasibar-Juncal Quevedo 30\nGURE PILOTA Naroa Otxoa-Maider Saralegi 12\nGaraipen argia lortu dute Olai Sarasibarrek eta Juncal Quevedok 22 minutuko finalean, eta 27-5 irabaziten joan, Etxarritarrak 30-12 emaitzarekin amaitu dute.\nMUTILEN GOMAZKO PALETA-LEHENENGO MAILA\nAMAYA Raul Santesteban-Josemi Iraizoz 30\nHUARTE Andoni Alberro-Asier Galartza 23\nRaul Santestebanek eta Josemi Iraizozek lortu dute bigarren mailako titulua 46 minutuko final batean, finalera urduri samar sartu ostean. Huarteren bikoteak hasieran serio jokatzen eta pilota ondo eramaten finala menderatu dute, 12-19koa islatzeraino Amayaren taldeak markagailua iraultzen jakin 22ra berdintzeko, eta markagailuan aurrea hartzen finala lortu arte (30-23).\nNESKEN GOMAZK PALETA-LEHENEGO MAILA\nOBERENA Irati Igoa-Uxue Murillo 11\nAUÑAMENDI Izaskun Arrosagarai-Maider Ardanaz 30\nLehen mailako emakumezkoen gomazko txapela Auñamendiko Arosagarai-Ardanaz bikotearentzat izan zen, 30-11 irabazi baitzien Oberena Igoa-Murillori 28 minutuko finalean, baina Oberenakoek ez zuten tokirik aurkitu Espinalen bikotearen joko garatuaren perfekzioaren aurrean.\nMUTILEN GOMAZKO PALETE-LEHENENGO MAILA\nOBERENA Jon Donazar-Iker Oroz 30\nTENIS Sergio Lara-Xabier Menéndez 27\nDonazarrek eta Orozek tenisaren nagusitasuna hautsi dute, eta txapela eskuratu dute 50 minuturen ostean. Oberenaren mutilek Teniseko atzealdean kargatu dute jokoa, eta Menendezek ez du bere lekua aurkitu, Lara jokaldietan sartzeko moduan utziz. Menendezek aurkitu duen erregualtasunak finala irauli du, eta Tenisekoek 26na berdindu dute eta lehen aldiz 26-27ra aurreratu dira. Oberenakoak ez dira makaldu, eta joko oldarkorrarekin jarraitu dute (30-27).\nPLAZAOLA Iñaki Mancho-Iñaki Arcelus 29\nLEKU ONA Ignacio Dufur-Xabier Cia 40\nMezkiritzen bikote beteranoak (Dufur eta Cia) 40-29 irabazi du Xareko txapela, 45 minutuko amaieraren ostean. Mancho eta Arcelus urduri hasi dira (2-8) eta pixkanaka sartzen joan dira (12-15, 13-16), baina Leku Onaren bikotearen jokaldi onak abantaila batzuk lortzera eraman ditu (17-27, 20-30), amaierara arte mantentzen jakin dutenak.


Bizkaie! 2021-03-29 08:45 Kulturea\n4.000 ekitaldi baino gehiago eta ia miloe erdi bisitari izan ditu.\nBizkaia Aretoan. Argazkilaria: Pablo Viñas. | Ikusi handiago | Argazki originala\nHorrexek dira Bizkaia Aretoaren, orain 10 urte inaugurau zan Euskal Herriko Unibersidadearen paraninfoaren arduradunek egunotan darabilezan zifra nagusiak. BBK Fundazinoak euskal unibersidadeari lagapena egin eutson eta Álvaro Siza portugaldar arkitektoak egin eban diseinua (arkitekturaren Nobel saritzat hartzen dan Pritzker sariaren 1992ko irabazlea).\nBilboko leku enblematikoenetako batean kokatua, Abandoibarran, Guggenheim Museoaren eta Euskalduna Jauregiaren artean eta Iberdrola torrearen ondoan, UPV/EHUren paraninfoak lau auditorio ditu (Mitxelena, 440 lagunentzat; Baroja, 160 lagunentzat; Oteiza, 90 lagunentzat; eta Arriaga, 65 lagunentzat); lau erakusketa gune (Chillida, Axular, Etxepare eta Laboa, 500 metro koadrotik gora danetara); hainbat bilera gela; 400 metro koadroko hall-a; eta Mentxu Gal margolariari eskainitako 1.200 metro koadroko terrazea, lorategiaagaz, Abandoibarra etorbidera begira.\nBizkaia Aretoan era guztietako ekitaldiak egiten dira: kulturalak, akademikoak, sozialak, zientifikoak, unibersidade arlokoak eta beste hainbat alorretakoak. Kalidade handiko azpiegitura eta prestazino modernoak zein arreta eta zerbitzu bikainak eskaintzen ditu: ikusle-entzuleak guztiz gogobeteta urtetan dabe Bizkaia Aretoan atondutako ekitaldietatik, 4,5 puntutik gorakoa izanik beti balorazinoa 5 puntuko eskalan.\nHamar urteotan, 4.293 ekitaldi egin dira (kongresuak, mintegiak, bilera zientifikoak, ikuskizunak edo erakusketak) eta ia miloe erdi persona (481.059) bertaratu dira, aretoak hartu dauen garrantziaren erakusgarri. Nabarmentzekoa da ekitaldien bilakaerea eta asistentzia handituz joan dirala paraninfoa sortu zanetik: Azken urteetan, Bizkaian kongresu gehien egiten diran azpiegitura bihurtu da eta oro har ekitaldiak antolatzen dituan bigarrena.\nEdozelan be, Bizkaia Aretoak pandemiaren eragina igarri dau eta 2020an eta 2021ean nabarmen egin dau behera ekitaldien eta bertaratutako personen kopuruak baina ez jako ekitaldiak antolatzeari itxi, personen osasuna eta segurtasuna bermatzeko neurri danakaz. Alde horretatik, gogor egin da ekitaldien digitalizazinoaren eta eskaintza bimodalaren alde (presentziala eta birtuala).\nEtorkizunari begira, Bizkaia Aretoak erreferente izaten jarraitu nahi dau ekitaldi akademiko eta sozialen antolakuntzan eta bere eskaintza eta zerbitzuak indartu nahi ditu UPV/EHUko komunidade akademikoari eta oro har gizarte osoari begira.\nHamar urteko ibilbidean, Euskal Herriko Unibersidadearen paraninfoa oinarrizko elementu bihurtu da; bistan jarri dau euskal unibersidade publikoa Bilbon eta UPV/EHUren helburu garrantzitsuenetako bat beteten lagundu dau, hau da, jakintzearen transferentzia eta zientziaren zabalkundea indartzea.\nGorka Moreno Bizkaiko campuseko errektoreordearen eretxiz, Bizkaia Aretoa azpiegitura estrategikoa da UPV/EHUrentzat, erakundearen oinarrizko helburu bi beteten laguntzen dauelako: alde batetik, ezagutzearen transferentzia eta dibulgazino zientifikoa errazten dituan azpiegitura bat da; bestetik, UPV/EHUren marka irudia kanpora zabaltzen dau, bai euskal gizartera bai nazinoartera. Alde horretatik, uste dot gure paraninfoak modu nabarmenean lagundu dauela Bilbo kongresuen eta ekitaldien sektorearen munduko mapan kokatzen.\nBestetik, hamarkada honetan Bizkaia Aretoa zuzendu dauen Héctor Hernandok berbagai izan dau azpiegiturearen barrrurako eragina: Existidu ez balitz, unibersidadeen arteko kongresu eta ekitaldi handi asko ez ziran itxiko gure erakundearen sailen esku. Eraikina zabaldu zenetik, ia hirukoiztu egin dira Bizkaiko Campuseko fakultade eta eskolek antolatutako batzar eta kongresuak eta horreen %  75-80 gitxi gorabehera azpiegitura barri honetan egiten dira.


Konfinamenduan ulertu gabekoak orain argitzen - Lasarte-oria - Txintxarri.eus\nHerriko ikasleak koronabirusak eragindako eguneroko berriaz hizketan\nHerriko ikasleen ahotsak\nKonfinamenduan ulertu gabekoak orain argitzen\nMaddi Zaldua 2020-10-09 09:41\nBehin eta berriz esan eta entzun ohi dugu etxeko gazteenak erraz moldatzen direla edozein egoera berrira. Hala izan ohi da; moldatu moldatzen baitira, noski, baina egoera berri horiek ere sentimendu ezberdinak sorrarazten dizkie gazteei. Ikasturtea hasi eta hilabete igaro den honetan, herriko adin ezberdinetako zenbait ikaslerekin bildu da Txintxarri, koronabirusak eragindako egoera nola bizitzen ari diren biltzeko.\nKoronabirusak eragindako egoera berrira ohitzen ari da Malen Arzadun Oriarte-Larrekoetxe institutuko ikaslea. DBHko hirugarren maila hasi du aurten, baina, ikasle guztien antzera, ikasturte "ezberdin" bat izaten ari da berarentzat ere. Eskolara sarrera eta irteerak mailaka egiten dituztela jakinarazi du: "Bost minutuko aldearekin sartzen gara institutura maila bakoitzeko ikasleak, eta atera ere berdin egiten dugu". Horrez gain, tenperatura neurtzen diete irakasleek eraikinera sartu aurretik, eta gelara sartu baino lehen, gel hidroalkolikoaz igurtzi behar dituzte eskuak.\nSei eskola ordutan maskara jantzita edukitzeak "larritasuna" eragiten diola nabarmendu du, eta irakasleek ere jantzita edukitzen duten arren, "ozen eta garbi" hitz egiten dutenez, horien azalpenak entzuteko arazorik ez du izan orain arte. Hori bai, arnasa behar bezala ezin duela hartu kontatu du.\nJolasgaraiko tarterako ere zehaztutako neurriek eragin diote lasarte-oriatarrari. Gela bakoitzak bere "txokoa" du jolastokian ibiltzeko, eta, ikasleek ezin dute beraien gelakoak ez diren ikaskideekin elkartu: " Kuadrilako lagun guztiak beste gela batekoak direnez, ezin dut beraiekin egon jolasgaraian".\n"Oso arraroa" da Arzadunentzat bere ikaskideekin ezer elkarbanatu ezin ahal izatea: "Ezin dugu materiala partekatu, ez gureak ez diren gauzak ukitu ezta guk beste inori ezer utzi; arraroa egiten da orain arte ez baita horrela izan, baina bizitzen ari garen egoerak hala eskatzen duenez, hala egiten dugu".\nArgi du Arzadunek ere, konfinamendu garaian, eskolako lanekin etxetik jarraitzeak zaildu egin duela ikasketa prozesua: "Orain, konfinatuta egon ginean landu genituen zenbait gairen errepasoa egiten ari gara, eta konturatu naiz, orain ari naizela etxetik lanean egon nintzenean ondo ulertu ez nituen hainbat gauza behar bezala ulertzen; irakaslearekin aurrez aurre egoteak laguntzen du horretan, zalantzak sortzen diren momentuan galdetu eta argitu daitezkeelako".\nUnai Berasategi, Amets Vila eta Markel Perez: "Jolasgaraian ezin dugu beste gelako lagunekin jolastu"\nMaddi Zaldua 2020 urr 09 Erreportajeak\nBehin eta berriz esan eta entzun ohi dugu etxeko gazteenak erraz moldatzen direla edozein egoera berrira. Hala izan ohi da; moldatu moldatzen baiti...\nIrati Caro: "Ohitzen ari naiz, baina arraroa da egunerokoa"\nMarkel Aranjuelo: "Estutasuna sentitzen dut uneoro maskara jantzita"\nAtzerriko egonaldian jendea ezagutzea are zailagoa


Ostalaritza-sektorearen egoera aztertu du Barakaldoko Udalak - Deia\nMerkataritza Mahaiaren bilera\nOstalaritza-sektorearen egoera aztertu du Barakaldoko Udalak\nBARAKALDO. Koronabirusaren krisialdiak kalte ekonomiko handiak eragin ditu sektore guztietan, baina batez ere ostalaritzan. Hori dela eta, joan den ostiralean, abenduak 4, Barakaldoko Udalak Merkataritza Mahaiaren bilera egin zuen, sektorearen egoera aztertzeko helburuarekin.\n"Sektorearekin etengabeko harremana dugun arren, eta ostalaritzaren aldi baterako itxieraren eragina arintzeko ezohiko eta premiazko neurri batzuk martxan jarri ditugun arren, ateak zabalik ditugu kolektibo horren kexak eta ekarpenak entzuteko, gaur egun asko sufritzen ari baita", adierazi du David Solla Sustapen Ekonomikoko zinegotziak. "Foro hau horretarako toki egokia da", ziurtatu du.\nBileran, Eukene Bengoa Inguraldeko zuzendariak gogora ekarri du Udalak osasun-krisiaren ondorioak arintzeko egin duen lana bigarren alarma-egoeran. Ezarritako neurrien artean daude 800 euroko itzuli beharrik gabeko laguntzak ematea, terrazen tasak doakoak izatea, terrazen indarraldia automatikoki luzatzea murrizketak amaitu arte, horietan elementu osagarriak instalatzeko baimena ematea edo zaborraren tasak etetea itxieran zehar.\nEra berean, laguntza-ekimenak jarri dira abian, hala nola, alokairu-gatazketako bitartekaritza-zerbitzua, eta web orri bat sortzea janari- eta edari-zerbitzuak etxez etxe edo eramateko eskaintzen dituzten lokalekin. Gainera, enpresek telefono eta e-posta bidez informazio kanal irekia dute beti, eta sentsibilizazio eta dinamizazio kanpaina berriak abiaraztea aurreikusi dute.\nElkarteen ordezkariek, bestalde, terrazak 2021ean zabaltzeko eta doan jartzeko neurriak zabaltzea eskatu zuten, egoerak luze jo dezakeela ikusita, eta "irudimentsuak" izatea eskatu zuten, lekurik edo mahairik ez dutenei jarduera errazteko. Era berean, sektoreak parte hartzea eskatu zuten, laguntzen xedea erabakitzeko orduan.\nIldo horretan, Sollak gogorarazi zien oraindik irekita zegoela aurrekontu parte-hartzaileen bidez proiektuak eta proposamenak aurkezteko epea.\nUdaltzaingoaren inplikazio handiagoa ere eskatu zuten murrizketak arlo guztietan betearazteko, ostalaritza araudia zorrotz betetzen ari baita, sakrifizio ekonomiko handi baten kontura. Ildo horretan, elkarteek uste dute beren sektoreak bere gain hartu behar duela koronabirusaren aurkako borrokaren fase gogor hori, baina, era berean, uste dute bidegabeko kriminalizazioa eta beharrezkoa ez den kriminalizazioa gertatzen ari direla.\nEkarpen horiek eta Udalean ordezkatuta dauden gainerako alderdien proposamenak entzun ondoren, gobernu-taldeak eskertu egin zuen sektorea suspertzen laguntzeko elkarrekin lan egiteko borondatea, eta gogorarazi zuen Inguraldek bere gaitasuna eta baliabideak indartu dituela bere beharrei erantzun ahal izateko.\n"Elkarteek ekarri dituzten ideiak eta proposamenak aintzat hartu ditugu. Ahal den neurrian, kontuan izango ditugu, eta sektorea beti kontuan hartuko dugula hitzematen dugu, partiden helburua zehaztu aurretik, baina uste dugu orain arte Barakaldoko Udalak ahalegin handia egin duela eta ostalaritzarekin bat egin duela, eta ildo beretik jarraituko dugula ", esan du Solla zinegotziak.


Apotzagako hilerria - Wikipedia, entziklopedia askea.\n43°01′50″N 2°31′16″W / 43.03067°N 2.52115°W / 43.03067; -2.5211543°01′50″N 2°31′16″W / 43.03067°N 2.52115°W / 43.03067; -2.52115\nApotzagako hilerria Eskoriatzako Apotzaga elizatean dagoen hilerri zirkular berezia da. San Migel eliza eta San Bernabe baselizaren artean kokaturik dago. 1994 urtean Eraikitako euskal ondare nabaria izendatua izan zen.\nAnastasio Otadui apaiz arrasatearra 37 urtez izan zen apaiz Apotzagan eta San Migel elizaren konponketak egitearekin batera hilerri berria diseinatu zuen euskal tradizioan oinarrituz. 1960. hamarkadan eraiki zen eta Galiziako harginak aritu ziren lanean.\nEgitura zirkularra dauka, lau laurdenetan zatiturik dagoena. Laurden bakoitzean bost baserriren hilobiak daude. Hilobi bakoitzean disko itxurako hilarri modernoakdaude, baserri bakoitzaren izena dutenak. Hilerriaren erdiguneko bidegurutzean Marin auzotik ekarritako gurutze-muga landu bat dago eta ekialdeko ertzean San Migel goiaingerua ageri da harrizko aldare txiki batean. San Migel bera da Apotzagako zaindaria.\nHilerria altuera txikiko harresi batek inguratzen du eta sarreran dauden bi zutabeetan "Gero" eta "Arte" hitzak daude landuta.\n↑ a b «Apozagako hilerria. Ondarea. Euskal Ondare Kulturalaren Informazio Sistemaren hasiera orria» www.euskadi.eus (Noiz kontsultatua: 2019-08-02).\nMultimedia: Apotzagako hilerria\nOrriaren azken aldaketa: 1 iraila 2020, 06:13.


Mansonville (Tarn eta Garona) - Wikipedia, entziklopedia askea.\nMansonville (Tarn eta Garona)\nUdalerrien arteko lankidetzarako erakunde publikoa Q2988042\nFlamarens, Peyrecave, Saint-Antoine, Bardigues, Castéra-Bouzet, Lachapelle eta Saint-Jean-du-Bouzet\n157 (%54.1) 131 (%45.2)\nMansonville (frantsesez eta ofizialki: Mansonville) Okzitaniako udalerri bat da. Administratiboki Frantziako Tarn eta Garona departamenduan dago, Midi-Pyrénées eskualdean. 2013an 266 biztanle zituen.\n2007an Mansonville udalerrian erroldatutako biztanleak 266 ziren. Familiak 108 ziren, horien artean 24 pertsona bakarrekoak ziren (16 bakarrik bizi ziren gizonak eta 8 bakarrik bizi ziren emakumeak), 36 seme-alabarik gabeko familiak ziren, 36 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 151 etxebizitza zeuden, 114 familiaren etxebizitza nagusia ziren, 21 bigarren erresidentzia ziren eta 15 hutsik zeuden. 143 etxeak ziren eta 5 apartamentuak ziren. 114 etxebizitza nagusietatik 101 bere jabearen bizilekua ziren, 8 alokairuan okupaturik zeuden eta 5 doan lagata zeuden; 3 etxek gela bat zuten, 3 etxek bi zituzten, 9 etxek hiru zituzten, 34 etxek lau zituzten eta 66 etxek bost zituzten. 86 etxek euren parking plaza propioa zuten azpian. 54 etxetan ibilgailu bat zegoen eta 55 etxetan bat baino gehiago zituzten.\nMansonville udalerriko biztanleria-piramidea 2009an .\n2007an lan egiteko adina zuten pertsonak 157 ziren, horien artean 105 aktiboak ziren eta 52 inaktiboak ziren. 105 pertsona aktiboetatik 103 lanean zeuden (55 gizon eta 48 emakume) eta 2 langabezian zeuden (1 gizon eta 1 emakume). 52 pertsona inaktiboetatik 26 erretiraturik zeuden, 5 ikasten zeuden eta 21 "bestelako inaktibo" gisa sailkaturik zeuden.\n2009an Mansonville udalerrian 110 unitate fiskal zeuden, 274 pertsonek osaturik. Pertsona bakoitzeko diru-sarrera fiskalaren mediana urteko 14.662 euro zen.\n2007an zeuden 16 komertzioetatik, 4 bestelako produktu industrialen fabrikazioko enpresak ziren, 2 eraikuntza enpresak ziren, 4 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 1 informazio eta komunikazio enpresa zen eta 2 zerbitzu enpresak ziren.\n2000. urtean Mansonville udalerrian 34 nekazaritza-ustiategi zeuden, 1.080 hektarea erabiltzen.\nSaint-Antoine (2,2 km)\nPeyrecave (2,8 km)\nLachapelle (3,5 km)\nSaint-Cirice (3,8 km)\nFlamarens (3,8 km)\nSaint-Jean-du-Bouzet (4,0 km)\nMultimedia: Mansonville (Tarn-et-Garonne)\nBNF: 15277734k (data)\nOrriaren azken aldaketa: 19 abendua 2021, 09:16.


Euzko-araudija, ordurik larrijenetan sartuba dogu. Aurrera edo atzera egiteko bidian dabil. Aldundi-ixunak araudi orren zabalkundia euren lepo-gain artu dabe.\nEgoki ta onaurki argitaldu dabena. Alderdi gustijai ots-egiñik, zabalkundian lagun dattezan. Alderdijak eta udalak alkartuta zabalkunderik egokijena egin dagikelako egin-be.\nMadariaga, Agirre eta Armentia jaunak ixentau dira zabalkunde-batzarrekuak dadixantzatik. Jaun orrein araudijatzazko adoria jakin dakigunok, uste betian gagoz ekingo dabela zintzoro. Baña araudi-aitzi entzuten diran otsak?\nNabarran batez-be, «radical» deritxon alderdikuak araudijaren aitzi asi ira. Azarola jaunaren aitzi-itzak lenago entzunak doguz. Gogorkiro araudi-aitzi jokatuko zala, esan eban.\nAldi andirik ezta, Olazagutia uritxuban euzko-araudijaren aurka itzaldi batzuk egin zirala, Zergattik abelera, erabaki edo ausar au? Uskurtzale dalako? Baña ez-ete dira araudijaren aitzi iraukitzaliak (tradicionalistak) uskurtzale-barik uskurtza-ala dalako?\nAlderdi bi oner zer ikusirik eztaukoela dirudi. Batzuk ezkertarrak ba-dira, bestiak urberinkatu-ontzijan sartuta dagozenak dira. Arazo oneri sakonera begiratu dagijogun. Bai-batzuk eta bai-bestiak Euzkadiren etsai dira. Arrotzakandik euren goralbenak jaso ixan dabez, arrotzakandik janarija lortuko dabela uste dabe.\nErkijenganako mattasun geyegi erakusten dabe orain, lenago atzez-aurre ziranak. Uskurtzaliak galtzori andijak ikusten dabez araudijaren bidez, baña araudi-barik diran galtzorijak eztabez ikusten.\nSekulan geure eskubiden aldez eskakixunik egin eztabienak, gaur Fueruen egarriz dagoz. Eta gaxuak eztakije Fueruak osuan emongo ba-leuskigubez, oso azkiak ixango gintzazala.\nEdestija ikasiko balebe, olakorik eleukie esango! Ezkertarrak baña, batez-be Nabarran euren erki ori azpiratuba ixango dalako bildurra darabille. Egija? Euzko-araudijaren bittartez, Euzkadi osatuten dogu, baña erki bakotxak, lenago laterri ixan zan lurralde bakotxak bere zeingijak daukoez.\nBatez-be abertzaliak gara orretan zintzoenak. Ezin jasan geinkena dalako, euzko-erki bakotxak bere zeingijak galtzia. Abertzalien irakaskixunak orixe beti azaldu dabe. Ezkertarrak beste alde batera joten dabe. Araudijaren bittartez, geure erri onek batasuna lortuko dau. Orain arte ardura andija ixan dabe españatarrak euzko-errija bananduteko. «Las Vascongadas y Navarra» beti iñoen.\nGarrantzi andija dauko geuretzat araudi orregaz euzko-erkijak. Orain arte banandubak, orregaz apurtxu bat alkartu dagikeguz.\nAraudijaren aitzi jarriko ziranak, etsai asko eukiko ebezala, iñuan Beunza jaunak. Osuan eurek Catalandarren araudi-alde jokatuko zirala be azaldu eben. Orain atzera egingo dabe? Gazteizen nora jausi diran eztakigu. Araudijaren aurka egingo dabela, bestiak ostera araudi-alde. Argi-ta-garbi esan biarko dabe. Euzkuak ezin egon dattekez orrein itzai begira.\nAzpeitian ixan zan batzarrean, gauza jakingarrija esan eban Chicharro eritxon gaztelar batek: «Fueruak emongo doguz, baña bakaldunak gura baleuz». Orra errijaren eskubidiak gixon baten eskubetan. Olakorik eztau esaten inditarrak berak be!\nAlderdi bi dira, ba, araudi-aitzi. Bestiak osuan jokatuko dabe aldez? Ezin adirazi. Abertzaliak bai. Eta iñor aurka ixatekotan, geuk ixan biar geunke. Baña Salomon bakaldunari jazo yakona geuri be jazoten yaku. Emakume bi arein edestija bidezkua da. Umia erdibitu biar zala adirazo ebanian, benetako ameak ezin jasan olakorik. Eztabaideak eta zalapartak oraintxe agertuko dira gai onetzaz. Egunero azalduko doguz gertaerak.


Manifestazio bat egingo dute Donostian, zezenketarik gabeko jaien alde | Gizartea | Berria\nManifestazio bat egingo dute Donostian, zezenketarik gabeko jaien alde\nHilaren 14an egingo dute manifestaldia, animaliak entretenimendurako eta dibertsiorako erabiltzea gaitzesteko. 18:00etan izango da, Bulebarretik abiatuta.\nManifestazioaren prentsaurrekoa, gaur goizean, Donostian. / Askekintza\nLarunbat honetan hasiko da Donostiako Aste Nagusia. Jaien atarian, zezenketen aurkako manifestazioaren berri eman dute Eguzki, Askekintza eta Donostia Antitaurina Orain taldeek. Hilaren 14an izango da manifestaldia, arratsaldeko seietan. Itziar Alonso Askekintzako kideak eta Juan Mari Beldarrain Eguzkikoak eman dute deialdiaren berri, gaur goizean, Donostiako udaletxearen atarian.\nAnimaliak entretenimendurako eta dibertsiorako erabiltzea gaitzesteko antolatu dute jarduna. Antolatzaileen esanetan, jarduera horiek ez lirateke bideragarriak izango Donostiako Udalak dirurik jarriko ez balu: "Ezingo lirateke egin funts pribatuekin soilik". Halaber, 2017an udalak eginiko galdeketa bat ekarri dute gogora, Eneko Goia (EAJ) alkatearen eta haren udal gobernuaren jarrera salatzeko eta nabarmentzeko ez dutela hitza bete.\nGaldeketa horretan parte hartu zutenetatik %71k baztertu zuen zezenketak eremu publiko batean eta diru publikoaren laguntzaz antolatzea. Horregatik, hitza bete ez izana leporatu diote Goiari; izan ere, alkateak esan zuen herritarren gehiengoak nahi zuena egingo zuela. Galdeketa egin eta bi urtera, baina, zezenketek jaien egitarau ofizialean jarraitzen dute: lau egingo dira aurten.\nGainera, kontraesan horri ez ikusi egitea egotzi diote alkateari: "Espainiako Gobernuak kontsulta bat egiteko ezarri duen debekuaren atzean babesten ari da". Alonso eta Beldarrain ordezkarien esanetan, aitzakia besterik ez da hori; herritarrek galdegin zuten aldaketa ez gauzatzeko aitzakia, hain zuzen. Hala, zezenketa horiek eremu publikoetan egiten eta diru publikoaren laguntzaz antolatzen jarraitu dute Donostian, herritarrek egoera horri zer irizten zioten argitzeko egin zen galdeketaren emaitza aurkakoa izan arren.\n"Espainiako Gobernuak kontsulta bat egitea eragozten badu, hark –Eneko Goiak– jada badu herritarren iritzia biltzen duen galdeketa bat, Donostiako Udalak egina". Antolatzaileen arabera, galdeketa hori nahikoa datu da herritarren pertzepzioa hautemateko; beraz, ez dute ulertzen Goiaren heldulekua kontsulta ofizialik ez egiteko debekua izatea. "Gehiengoaren erabakia da", nabarmendu dute, eta adierazi dute debeku hori dela, hain justu, gehiengoaren erabakia gutxiesteko Goia erabiltzen ari den "ezkutaleku juridikoa".\nAntolatzaileek adierazi dute "sarraskiak eta horien sustatzaileak" salatzen jarraituko dutela, urtez urte dozenaka zezen hiltzen baitituzte Donostian "tradizioaren eta dibertsioaren izenean". Era berean, nabarmendu dute bateraezinak direla kultura eta animaliak heriotzara kondenatu arte sufriaraztea. Horregatik, zezenketarik gabeko jaien alde bilduko dira hilaren 14an, 2015az geroztik berriz ere egiten hasi ziren zezenketak gaitzesteko; izan ere, geldialdi bat izan zen EH Bildu agintean jarri zenean.


Lovell etxea - Wikipedia, entziklopedia askea.\n34° 07′ 05″ N, 118° 17′ 13″ W / 34.118056°N,118.286944°W / 34.118056; -118.286944Koordenatuak: 34° 07′ 05″ N, 118° 17′ 13″ W / 34.118056°N,118.286944°W / 34.118056; -118.286944\nEraikuntza 1927 - 1929\nLovell etxea 1927an Richard Neutra arkitektoak Los Angelesen diseinatutako eraikina da. XX. mendeko etxe garrantzitsuenetarikotzat jotzen da. Altzairuz eginiko lehen iparramerikar etxebizitza da eta Neutrak delineatzaile gisa, Chicago eta New Yorken lanean ibili zenean, miretsi zituen etxe orratzen teknologian oinarritzen da.\nLovell etxearen bidez, Richard Neutrak Ipar Amerikako arkitekturan aro berri bat inauguratu zuen. Garai berean Europan, Le Corbusier bere villa famatuak eraikitzen ari zen.\n1927 inguruan, iritsi ziren Neutraren Kaliforniako etxe flotagarriaren lehen zurrumurruak, nahiz eta lehen argazkiak apur bat geroago agertu ziren, generazio gazteen ilusioa piztuz. 1930 inguruan hasi zen Neutra bere ideia utopikoak aplikatzen hainbat eraikuntza konkretutan. 1927 eta 1929 inguruan eraiki zen Los Angelesen Lovell etxea.\nNeutrak eta Philip Lovell doktoreak etxearen lehen jabeak, ideia berdinak zituzten etxearen modernotasunari eta higieneari buruz,eta biek zuten ikuspegi beraren ondorioz, etxeari Lovell jaunaren egonaldiko etxea izena jarri zioten.\nLovell bikotea, aurrerakoia eta bitxia zen , osasun fisikoari buruzko uste sendoak zituztenak. Gainera Lovell jaunak «Los Angeles Times»-en zutabe bat idazten zuen «Gorputzaren zainketa» izenekoa. Rudolph Schindlerren lagun batzuen bidez,beronek lortu zuen Newport Beacheko hondartzako etxea egiteko enkargua, gaur egun Hondartzako Lovell etxea (1922-1926) deritzoguna.\nEz da lortu isilarazterik zergatik Lovellek ez zion Schindlerri eman, Neutrari baizik, bere kultura fisikoaren estudioa eta ondoren bere etxea diseinatzeko ardura,nahiz eta Schindlerrek Lovellen zutabean idatzi, arkitektura eta osasunari buruz. Badirudi balantza inklinatu zuena Neutrak erabiliriko metodo ez hain zuzena izan zela, osasuna eraikinetan kuantifikatzekoa,bere eraikitzeko praktika organizatua bezalaxe. Hala eta guztiz ere, Lovellek bi arkitektoak kontratatzean , arkitektura modernoko mezenas ezagun gisa toki bat hartu zuen historian.\nSchindler alde batera utzi ondoren Richard Neutra-ren lan garrantzitsuena Los Angeleseko Griffith parkean kokatutako Lovell jaunarentzat egindako etxea izan zen, ondoren estilo internazionaleko artelantzat hartuko litzatekeena. Neutrak Schindler-ek bezala, Lovell jaunak filosofia naturalarekiko zuen harremanaren eragina jaso zuen. Hori dela eta, Lovell-ek erakutsitakotik abiatuta Neutra arkitektura gizakiarentzat beharrezko ekarpen psikologiko bat izango balitz bezala ulertzeari ekin zion, ez soilik arazo formal soil bat balitz moduan, hori dela eta bere idatzi asko atal honi buruzkoak dira.\nHain zuzen ere hortik sortuko zaio etxearen inguruko bat bateko modulazioaren ardura, baita argia eta eguzkiaren modulazioarena ere. Bere obra askotan agertuko diren gaiak dira aipatutakoak, eta modu berezian Lovell etxean.\nBehin obra amaitu ostean ordea, Lovell ez zen oso gustura gelditu etxearen zenbait xehetasunekin, non arkitektoari argi eta garbi aurpegiratzean, beraien artean erlazio urduri bat sortu zen.Hala ere, obra amaitzean Neutrak pozik egoteko motibo hainbat zituen, berau amaitzean, milaka jende gerturatu baitzen Neutrari fama internazionala emango zion etxea bertatik ikustera. Neutrak ere hemen egin zuen lan, kontratista gisa, non 70 langileren kargu izan zen. «Egunsentia baino askoz lehenago, milaka torloju konprobatzera esnatzen naiz» idatzi zuen. Cregory Ainek (Neutrarentzat lan egin zuenak) idatz izuen: «Neutra gero zeta ezagunagoa egiten ari zen heinean Lovell doktorea etxearekin adiskidetzen joan zen». Halaxe izan zen, 1968 aldera, Lovelldarrek jeniotzat zuten Neutra, eta beraien etxea obra bikain gisa.\nNeurrira eginiko obra izan zen. 1930ean, Neutrak Lovell etxearen zenbatekoa 58.672,32 dolarretan kalkulatu zuen, beraien ordainsariak 5.863 dolarretara igo ziren.\nEtxearen bolumetria erakusten duen irudi isometrikoa.\nNeutrak hautaturiko orubea hain da ausarta, non berak asmatu behar izan zuen eraikitze prozesu guztia. Atrakalekuan dagoen transatlantiko baten gisa, etxea airean sostengatzen da Los Angelesko sakan maldatsu bati loturik. Hormigoizko taula batek lotzen ditu kalea eta sarrera. Hemen, sabai behera eta zurezko panel ilunez definituriko espazio batera sartzen da; jarraian, egongela moderno nahiz argitsu batera eramaten duen eta kristalezko itxitura duen eskailera zabal batetik jaisten da; eskaileran, Ford baten aurreko argia aurkitzen da txertaturik, iparramerikar kapitalismoaren sinbolo gisa.\nBidaia beheko solairuan amaitzen da hormigoizko igerilekuarekin, seguruenik benetako “egongela”, mutur bat etxearen erdialdera lotuta duelarik bestea bailaratik gailentzen den bitartean; era horretara, igeri egiten denean airetik nahiz eraikinaren barrutik mugitu daiteke liberazio eta babes dialektika batean. Horrela, Neutrak Le Corbusierren estalkiko terraza etxearen beheko solairura eraman duela esan dezakegu.\nDiseinua, hegoaldera zabaltzen diren eta mendi-mazela inguratzen duten pergola eta garajera ere loturik dagoela ikus daiteke; alabaina, etxea mendixkari perpendikularki kokatzean, Neutrak ikuspegi zoragarria bermatu zuen norabide guztietan. Hala eta guztiz ere, logela nagusia hego-ekialdean (ikuspegi ederrena zuena) eta estalkiak mendebaldean hegalik ez zuela kokatzean, Neutrak bezeroen haserrea piztu zuen. Izan ere, Cregory Ain-ek —Neutrarentzat 1929an eta geroago 1932tik 1935ra lan egin zuenak— esan zuenez, hauek beroz itotzen zirela aitortu zuten. Gainera, jabeak bere klinika pribatua eraiki zuen ariketak aire librean egiteko eremuak eta atari apantailatuak (gaur egun itxiak) zituelarik; era berean, famili begetarianoaren jakiak mantentzeko 2,4m-ko hozkailu biragarria ere jarri zuen. Bestalde, 16m-ko aluminiozko “kanal argitsu” batek argiztatzen ditu sabai nahiz hormak. Geroago, Neutrak estalkiko hegaletan argi-iturriak gehitu zituen.\nBeheko solairuan, gela pribatuak baldarki konektaturiko labirinto batean banatzen dira, non hauetako batzuk ez duten kanpoko hormetara sarbiderik. Distribuzio honek, Neutraren geroko soluzio logikoak betetzen ez dituenak, Lovell haserrarazi zuen, nork Ain-ekin hitz egin eta honek barrualdea pixka bat aldatu zuen.\nEtxe honetan, Neutrak, Wrightek proposatzen zuen kutxa horizontalki eta bertikalki hautsi zuen. Villa Savoyen zutabeek etxea altxatzen bazuten, etxe honetan ere modu antzerako batera lan egiten dute, eraikuntza baoburutu bat baita, Partenoiaren ez oso ezberdina.\nEraikin honetan erabiltzen diren material nagusiak, altzairua eta hormigoi armatua dira. Eraikina hormigoizko zimenduen gainean eutsia dago, bertako lurraren malkartasuna dela eta sistema egokiena delako. Altzairuzko zutabeak ditu, nagusiki karga guztia eusten dutenak. Eraikina indartzen duten elementuak, hormigoizko ilara horizontalak dira, erritmo egoki batekin, leihoak trabatzen dituelarik. Hormigoizko ilara horizontal hauek, batzuetan horma bezala lan egiten dute eta besteetan balkoien hesi bezala. Eraikinaren estalki maldaduna ere ezkutatzen dute. Hiru leihoko multzoak jarri zituen etxean, ostiko bertikal estuei lotutako batienteekin. Ostiko hauek, altzairuzko posteen artean daude jarriak, zeinek estalkiaren metal korrugatua eusten duten. Neutrak, eskorgetan eskuz nahastutako hormigoia alde batera utzi zuen, 60 metroko egurrezko hodi bat diseinatu baitzuen zimenduak egiteko. Zimenduek igerilekuaren altzairuzko egitura ere eusten dute, horrela euskarri bakartuak alde batera utziz.\nWikimedia Commonsen badira fitxategi gehiago, gai hau dutenak: Lovell etxea\nMarrazkiak eta datu gehiago AEBetako Kongresuaren liburutegian\nShort description National Park Service\nOrriaren azken aldaketa: 30 azaroa 2019, 13:08.


ONGI ETORRI DENBORA MAKINARA\nDenboran bidaiatzea gustukoa baduzu, Artziniega Museoa bisitatu beharko zenuke. XIX. mendera eraman eta Aiara Haraneko biztanleriaren egunerokotasuna ezagutaraztera eramango zaituen detaile mordoez beteriko gunea.\nGazteentzat urruti eta ezezaguna den garai batera bidaiatzea bezala izango da. Antzinako bizimodua ezagutu eta gaur egun dituzten gauzak aintzakotzat hartzen lagunduko dien esperientzia.\nNagusientzat berriz amonak kontatutako historioak gogorarazteko, familiako argazki-albumeko irudiak oroitzeko edo garai batean erabiltzen ziren tramankuluak berriko ikusteko aukera emango dizuen esperientzia izango da. ¡Guztiz gomendagarria den bisita, dudarik gabe!\nSolairu honen Areto Nagusia izango da iraganera eramango zaituen bidaia hau hasteko puntua. Bertan dauden bederatzi gelen bitartez, garai horretako artisautza desberdinak ezagutuko dituzu. Ehulearen artilea, jostunaren haria, zapatagilearen larrua, burdingilearen burdina, erlezainaren eztia, etxekoak elikatzen zuten ogi eta gazta...Hitz gutxitan esanda, artisautza desberdinei eta aldi berean gizarte xume horretan oinarri ziren pertsona desberdinei loturiko produktuak.\nEskailera gutxi batzuk igota, XIX. mende bukaerako eta XX. mende hasierako kultura, hezkuntza, tradizio eta landa-historiari lotutako beste zortzi gela aurkituko dituzu. Garai hau miatzeko, ikasgela, botika, taberna ere zen denda edo bizartegi baten erreplikak ikusiz baino modu hoberik ba al dago?\nGUSTU GUZTIETARAKO ERAKUSKETAK\nMuseo ondoko eraikinean iraunkor dauden lau gune aurkituko dituzu: Gasteizko Landaluce Zapata-denda, Auto tailerra, Izaki Mitologikoak eta Zinema bizidun tailerra. Museoa bisitatu baino lehen, bertako ekitaldi eta erakusketetaz informatzea gomendatzen zaitugu. Agian interesgarria iruditzen zaizun zeozer aurkituko duzu!\nMUSEOAREKIN HARREMANETAN JARRI\nBilbotik Artziniega Museora iristeko, Balmasedarantz doan BI-636 errepidea hartu behar da eta gero Artziniegarantz doan BI-2604. Arteko Aldapa, 12, 01474 Artziniega, Araba\n“Idazmahaiak, bizarginaren aulkia, sukaldeko txapa, likore botilak espartin eta xaboiekin batera...\nBenetakoak ematen dute!\nAsteartetik larunbata arte:\nIgande eta jaiegunetan: 11,00-14,00\nOsasun egoera dela eta, pase gidatu bakoitzeko edukiera 5 pertsonakoa izango da. Aldezaurretik erreserba egitea gomendatzen da.\n"Denboran bidaiatzen duzula emtan du! Bapatean herriko bizargin, botikari edo saltzaile bihurtzen zara. Erreza da garai horretako egun bat imaginatzea.\nAprobetsatu Euskadiko hoberen kontsebatzen den Artziniegako alde zaharreko kaleetatik lasai ibiltzeko.


Nola kudeatu dezakegu postontzi elektronikora heltzen den zaborra? – Didaknet\nSarri askotan mezu baztergarriz betetzen zaigu posta elektronikoa jasotzeko postontziako sarrera-ontzia, baina zaila egiten zaigu mezu “garbiak” gainerakoetatik bereiztea. Gaiaren gainean gehiago jakiteko asmoz, informazio hau prestatu dugu.\nSpam, scam, hoax eta phishing … Zer esan nahi du hitz horietako bakoitzak? Zer egin behar dugu horietakoren batekin topo egiten dugunean? Azter ditzagun kontzeptuak banan-banan:\nAzkenik, scam deituriko horiek iruzur hutsa dira. Mezu elektroniko batean bidaltzaile ezezagun batek sari zoragarri bat irabazi duzula esango dizu, eta, jasotzeko, zure datuak bidali behar dituzula.\nHausnarketa amaitzeko, aholku bat ematen dizuegu: “Hitz egin haurrekin, eta azaldu inork ez duela ezer, besterik gabe, oparitzen. Zalantzaren bat baldin badute, esan galdetzeko, eta azpimarratu ezezagunek bidalitako mezuak ez irekitzeko.”


Zirkuluetaz – ETENGABEKO GATAZKAK. IN CONSTANT CONFLICT.\nEtengabekoGatazkak 2014/12/29 2016/01/03 Handik\nNire Kosovo ez da zuk ezagutzen duzun Kosovo.\nAtzo bikotea eta alabarekin kafe baten bueltan izan genuen eztabaidaren (ajam, bikotea eta bion arteko eztabaidaren) ondorio nagusienetako bat izan zen hori. Emakumeen eskubideen eta tokiko mugimendu feministaren inguruan antolatu berri zen mahainguru batetik atera ondorenean izan genuen elkarrizketa hau. Eta, horrexek berak eraman gintuen ondorio horretara.\nNire lanak, nire ikerketak bultzatuta iritsi nintzen lehenengoz lurralde honetara, eta horixe bera da orain ere, hein handi batean, hona egiten ditudan (eta, ditugun) bidaien arrazoi nagusia. Eta, nire ikerketak, hain zuzen ere emakumeen eskubideak eta tokiko mugimendu feminista ardatz dituen heinean, ni neu ere tokiko mugimendu feministan (eta honen azpi-talde desberdinen inguruan) mugitu naiz sarri. Horregatik diot, sistema patriarkala botere nagusia den lurralde honetan, nik ezagutzen dudan hau ez dela zuk ezagutzen duzun edo ezagutu dezakezun hori.\nEmakumeen eskubideen aldeko jarduna zein mugimendu feminista gizarte honen zati txikitxo bat dira, botere hegemonikoetatik (kontutan har dezagun tokiko botereek duten hegemonia, bai, baina ez dezagun ahantzi nazioarteko erakundeek mapa arrunt ttiki honetan duten hegemoniazko boterea ere, mesedez) at geratzen dena dudarik gabe (gero zati txikitxo honek botere hegemonikoekin izan ditzakeen harremanak beste zerbait dira, hau ere ez dezagun ahantzi). Eta, alta, zati handi horren baitan mugitzen banaiz ere, zati txiki horretan jaten, edaten eta harnasten dut egunero. Hemen egon edo han egon.\nHorrekin ez dut esan nahi ez dudanik hemengo botere hegemonikoen indarrik ikusten. Ezta ez naizenik aipatu zirkulu horretatik ateratzen ere. Hemen ditudan lagunik onenetako batzuk zirkulu horretatik kanpokoak dira, preseski. (Bai, beste lagunik onenetako batzuk zirkulu honetan daude, zer egingo diot!). Baina batzutan ahaztu egiten dut non mugitzen naizen. Ei, ez gaizki hartu, ez da ez dudalako ikusten non zapaltzen dudan. Toki berean zapaltzera behartuta nagoelako baizik (hara, tesia non agertzen den!).\nBatzutan (ajam, sarri) honekin konturatzen naiz elkarrizketarik normalenetan.\nLagun min batekin topo egin genuen hiruok aurreko astean, kafetxo bat hartzeko. Hilabete batzuk ziren elkar ikusi ez genuela, hemen izan nintzen azken alditik. Eta, hara non, ez zuen oraindik alaba ezagutzen (nire harridurarako). Hemen, hori, barkaezina da, aizue!\nHasierako ‘kaixo’ak, ‘zein polita zara txiki’ak, ‘zer moduz zabiltzate ba’k eta aspaldian ikusi ez duzun eta zure alaba lehenegoz ezagutzen duen lagun batekin izan dezakezun elkarrizketa arrunt bateko galde-erantzunak amaituta, bakarrik geratu ginen biok. Ezkongaia da bera (iazko udan egin zuten publiko, ehunka gonbidatu zituen festa erraldoi batean, ezkondu egingo zirela), eta ezkontzaren eta aurretiko jai erraldoiaren inguruan galdetu nion.\nTira, kontu batek bestera eraman gintuen. Esan zidanera arte oso gertuko sentitzen zuen emakume baten egoera zein zen (ez, laguna ez da hemen zoritxarrez egunerokotasun den istorio honetako protagonista), eta bera, bere aldetik, zer egiten ari zen hura ahal zuen moduan hobetzeko. Finean, ezkontza eta familia erlazioek eragindako egoera zen, eta ezer gutxi egin zezakeen sistema patriarkala botere guztiz hegemonikoa den lurralde honetan. Baina tira, alternatiba ttikienak alternatiba ei.\nIstorioa publiko egiteak ez du ezer aldatzen. Istorioa publiko egiteak gertatu den edo gertatzen ari den lurraldera iritsteko aukera gutxi ditu oso. Baina ni neu beldur naiz hemen (edonon!) dagoen botere hegemoniko honetaz. Eta, aukeran, nahiago ixilik mantendu. Literatura, sormena eta idazketaren legeen aurka noala jakinda ere (ez hasi zerbaitetaz idazten ondoren kontatu edo sakondu behar ez baduzu, ala?). Tira, zer egingo diogu.\nFuntsa zera da: sarri zure zirkuluek ezkutatzen dutela errealitatea. Edo, askorentzat errealitate den hori: hemezortzi urte, familia pobre batetik eratorria, familia aberats bateko semearen ezkongai, eta ezkontzerako banantzeari aurre egin behar. Egoera hori, hemen, orotariko bazterketa bezala ulertu behar da: bere familiara ezin jo, euren honorea zikindu baitu; bere herrira ezin jo, arrazoi berberagatik. Hemezortzi urte, gutxi ezagutzen duen hiri batean, ikasketarik gabe eta lanik gabe.\nMugimendu feministak aurre egin nahi dion arazo larrienetako bat dago honen barrenean: emakumeen independentzia. Eta, bide batez, gehi diezaiogun ekuazioari honako hau ere: emakumeen independentzia ekonomikoa. Elkar lotuta daudela eta doazela ulertzen ez bada ere, badaezpada.\nAlta, mugimendu feministaren zirkuluetan lan hildo garrantzitsuenetako bat den heinean, zirkulu honetan mugitzen den honentzat teoria hutsala izan da, orain arte, aurreko paragrafoek irudikatu duten argazki hau. Ez gisakorik existitzen ez zela sinisten zuelako (lurralde honen inguruan irakurtzen hasi bezain laster ageri da errealitate hau edonon), oraingoan gertu gelditu zaiolako, baizik.\nBatzuetan, mugitzen zaren zirkulu horiek itsutu egiten zaituztelako, agian.\nAurrekoa 4am – 6am. Bakardadean\nHurrengoa “When I write I hover”


Ermita-terapia - - Goiena.eus\nJulen Arriolabengoa 2016-06-17 00:00\nGaixoak sendabidea gura dau. Ahalik eta azkarren. Gaur egun, medikuntza tradizionalaz gain, eskura ditu homeopatia, osteopatia, usain-terapia, barre-terapia, akupuntura…\nEta herri jakintza ere hor dau, mendez mende, ahoz aho igarotakoa. Landareak dira herri sendakuntzaren protagonista, baina ermitek ere badauke bere lekua. Hona hemen gida laburtxo bat inguruan topau leikezen ermita batzuen senda-ahalmenaz, Azkueren lanetatik atarata:\nHaginetako mina kentzeko, Urkiolan Santa Apoloniaren ermita aurreko iturrira joan behar da; aho bete ur hartu eta, ermitari hiru buelta emun eta gero, ura ermita barrura bota.\nUmeari ahultasuna kentzeko, Dorletara eruen ume gaixoak pisatzen dauen beste gari. Ume makalak sendatzeko ona ei da bere aitak, praka gainetik alkandora dindilizka dauela, gauerdian etxeari hiru bira emutea.\nArangioko Kurtzetara, San Kristobalen ermitara eroaten dira belarriko mindunak. Hara binajera baten orixua eroan behar da, handik ekarten dan orixua ordezkatzeko –hartzeko emun be egin beharko da!–. Orixo horrezaz bederatzi egunetan belarriak igortzen dittue.\nGerriko mindunak Santa Eufemiara (Irazola auzoa, Abadiño) eroaten dabez eta argizaria gerrian lotu ohi dautse mindunari. Olaetan, gerriko mindunak Aizgorrira joaten dira. Han gerrikoaz santuari ikututa, kurtzeak egin eta ermiteari bueltak emoten dautsez –hori egitten dauenak gerriko min gutxi!–.\nUme negartiak Ubideara sartzean dauen Santa Engraciara eroaten dabez; eta han, altara-gainean umea luze ipinita, errosarioa errezatzen da.\nBuruko mindunak Oro-ko Andra Mariaren ermitara joaten dira; bigarren Paskoz eta Asentsio-egunean, kanpai-azpian belauniko jarri eta berrogei bider Kredoa errezatzen da, kanpaia eskuaz dan-dan-dan jota.\nHorrelako nekeak hartuta, normala berehalakoan sendatzea!


Petxero - Wikipedia, entziklopedia askea.\nArtikulu hau estamentuari buruzkoa da; irudizko adiera gaitzat duena beste hau da: «Kopla-buruko»\nPetxeroa Antzinako Erregimeneko Gaztelako Erresuman, behe Erdi Arotik Aro Modernoaren amaiera arte, zerga pertsonalak (petxak) ordaintzeko derrigortasuna zuen gizartearen zatia zen: ohiko eta ez ohiko zerbitzuak deritzenak. Derrigortasun honek, eta ez aberastasunak, ezaugarritzen zuen gizarte maila hau. Beste zerga batzuk, alkabalak adibidez, produktuen gainekoak izanik, unibertsalagoak ziren.\nPetxeroen alderantzizko egoeran salbuetsiak zeuden: azken hauek, estamentuagatik (nobleak, elizgizonak), lurralde foruagatik edo erregearen mesedeagatik, petxarik ordaintzen ez zuten pribilegiatuak ziren, eta kasu partikular mordoa izaten zen. Zerbitzuak Gorteetan, hirien bozkekin onartzen baitziren, pribilegiatuek hauekin inplikaturik egoteari utzi zioten. Honek, neurri handi batean, instituzio honen izaera azaltzen du eta baita Hispaniar Monarkiarekin zuen harremana ere. Oso bestelakoak ziren parlamentu ingelesa eta Frantziako Estatu Orokorrak, beren artean biziki desberdinak izanda ere.\nAlkalako Ordenamenduak, petxeroen inskripzioa txanpon eta neurrien padroietan aurreikusten zuen, euren ordaintzeko derrigortasunari uko egiteko moduak eragozteko.\nNafarroa eta Aragoiko Erresumetan ere petxa deitutako zergak ordaintzen ziren eta petxero hitza erabiltzen zen.\nBere erabilera zabalean, plebeio, herri xehe, edo hirugarren estatu hitzen sinonimotzat har daiteke, eta ez hain zehazki zerga-ordaintzaile-rena, azken hau gaur egungo estatuei dagokielako.


Ertzaintzak kontrolak azkartu eta mugikortasunarekin nahasmena nagusi | Pays Basque | KAZETA\n30 OCT. 2020 - 13:24h\nBanan bana, Ertzaintza Pausu eta Hendaiatik heldu diren auto guziak gelditu ditu urriaren 30 honetan. Hainbat egun iragan dira Eusko Jaurlaritzak Euskal Autonomia Erkidegoko eremu administratiboa hetsi zuenetik, baina nazioarteko muga idekia da. Herritarren artean nahasmena da nagusi.\nErtzaintzak kontrol zorrotzak ezarri ditu Pausun © Bob Edme\nAtzo Pausuko saltegiek erakutsi irudiak erabat aldatu dira urriaren 30ean. Herritarrek erosketak egiteko lerro luzeak egin ondotik, auto lerro luzeak ikusi dira Biriatutik Pausurako pasabidean, eta baita Hendaia eta Irun arteko Santiago zubian ere.\nNaizeko kazetariaren galderei erantzunez, Santiago zubian zen ertzain batek erran du edozein pasatzen ahal zela, ez baitu hori ukatzeko agindurik. Bere hitzetan, Ipar Euskal Herritik Irun edo Gipuzkoara pasatzeko posibilitatea dago “aktibitate sozioekonomikoetarako mugikortasuna permititua delako”. Anartean, Hendaiako gidari bati polizia autonomikoak Irunera joan zitekeela erran dio, ez aldiz, Hondarribira.\nEric Spitz Pirinio Atlantikoetako prefetak urriaren 30ean arratsaldez eskaini duen prentsa aitzinekoan, aferaren inguruan argia ekarri beharrean nahasmen gehiago sortu du. Hastapenean muga pasatzeko arazorik ez dela erran du, hots, “frantziarrak espainiar Estatura” joan ahal direla. Hamar minuturen buruan, haatik, frantziarrak estatu Espainiarreko neurrien pean direla adierazi du. “Bentetara joan ote daitekeen galdeturik “ez” erantzun du Spitzek kazetarien harridurarako.\nAtzerri ministroen bilkura\nNeurriak ez dira batere argi eta nahasmena nagusitzen ari da herritarren artean. Koronabirusaren kutsatu kopuru altuaren aitzinean, Eusko Jaurlaritzak Euskal Autonomia Erkidegotik eta udalerrietatik ateratzeko debekua ezarri zuen urriaren 25ean. Beraz, ordutik Araba, Bizkaia eta Gipuzkoako biztanleak soilik ikasketa, osasun, lan edo zaintza arrazoiengatik atera daitezke haien herri edo hiritik.\nAlta, ez Eusko Jaurlaritzak ez Nafarroako Gobernuak ez dute eskumenik frantziar eta espainiar Estatuen arteko mugak hesteko, hauek nazioarte mailakoak baitira. Gisako erabaki bat Emmanuel Macron eta Pedro Sanchezen Gobernuen esku da, udaberriko konfinamenduan gertatu bezala. Dirudienez, heldu den astean Europar Batasuneko atzerri ministroen arteko bilkura bat iraganen da eta Eric Spitz prefetak espero du Estatuen artean mugak hestearen inguruan erabaki komuna hartuko dutela.\nEgunotan Lapurdi, Baxe Nafarroa edo Xiberoko biztanleak arazorik gabe iragan dira Gipuzkoa edo Nafarroa Garaira. Aldiz, urriaren 30ean plantan emana izan den konfinamenduak giro aldaketa bat ekarri du. Frantziar naziotasuna duten zenbait pertsonari erosketak egitea ukatu zioten Irunen. Agerian denez, alarma egoera honetako neurriak nahasiak dira.\nEneko Goia Donostiako auzapezak adierazi du zalantzak sortzen dituztela ezarririk diren neurriek. Hauei buruz frantziar naziotasuna duten herritarrak informatzen ditu Donostiako poliziak, “baina neurriak espainiar naziotasuna duten pertsonentzat dira aplikagarriak”, erran du irrati bateko uhinetan.\nNeurrietan non daude ezberdintasunak?\nEuroeskualdeak eremu administratibo ezberdinetako neurriez xehetasun gehiago eman ditu. Publiko egin eta segidan ikusten ahal den taulan Euskal Autonomia Erkidegoan, Nafarroan eta Akitania Berrian arloz arlo indarrean dauden neurrien berri ematen du. Hala ere, Ipar eta Hego Euskal Herriaren arteko pasabideak idekiak direnez, ez du mugikortasun horri buruzko jarraibiderik eskaintzen.\nKonfinamenduaren atarian Pausuko saltegiak jendez gainezka


Google Photos-ek segurtasun kopiak bizkortzen ditu konektibitate baldintza ahuletan | Androidea\nGoogle Photos-ek segurtasun kopiak bizkortzen ditu konektibitate baldintza ahuletan\nJose Alfocea | | Android aplikazioak, Segurtasuna\nGoogle-k Allo eta Duo mezularitza-aplikazioei buruz Google-k iragarri dituen Brasilera bideratutako eguneratzeekin batera albisteak Google Maps erabiltzaileek laster kokapena eta bidaien aurrerapena edozein harremanekin partekatu ahal izango dutenez, enpresak beste iragarpen garrantzitsu bat egin du, oraingoan Google Photos aplikazioari buruzkoa.\nGoogle Argazkien bertsio berria gehitu da segurtasun kopiak eta partekatzea hobetzen eta arintzen dituzten bi ezaugarri berri argazkien Interneteko konexioa baxua denean. Gainera, 2.11 bertsioak UI hobekuntza txikia izan du segurtasun kopiak egiten ari direnean.\n1 "Google Argazkiak: babeskopia eta partekatze azkarragoak, konexioa edozein dela ere"\n1.1 Ikusmen hobekuntzak\n"Google Argazkiak: babeskopia eta partekatze azkarragoak, konexioa edozein dela ere"\nGoogle Argazkiak Android eta iOS gailuetan gure argazkiak eta bideoak gordetzeko eta partekatzeko dauden aplikazio onenetako bat da. Zure gaitasuna biltegiratze mugagabea gure irudiak beti eskuragarri izatea ahalbidetzen duen G handiaren hodeian edo aplikazioa bera zaintzen duena izateak collageak, bideoak sortu, etab., orain segurtasun kopiak eta irudien lehia erraztean lortzen diren abantailetako batzuk baino ez dira konexioaren kalitatea ez dagoelako.\nGoogle Photos-erako iragarritako hobekuntza hauek lortu dira irudiaren "aurrebista arina" igotzen lehenik konektibitatea motelagoa edo ahulagoa denean. Bertsio hau izango da hasierako segurtasun kopia bat egiteko eta, era berean, lagunekin eta senideekin erakuts daitekeen esteka partekatua sortzeko.\nGailuak WiFi konexio hobea aurkitzen duenean, zure segurtasun kopia egingo du bereizmen txikiko bertsioa behin betiko ordezkatuko duen kalitate handiko irudiaren bertsioa liburutegian. Gainera, partekatutako URLan egingo dituzun klikek irudi osoa ere kalitate handian erakutsiko dute.\nGoogle Argazkiak sortu ditugu jendeak argazkiak eta bideoak erraz gorde, antolatu eta partekatzen laguntzeko. Baina, batzuetan, zaila izan daiteke argazkiak eta bideoak babestea eta partekatzea, batez ere edonon zaudenean eta Interneteko konexiorik ez baduzu. Beraz, gaur Android eta IOS-en bi funtzio berri jarriko ditugu abian, segurtasun kopia eta partekatzea errazteko konektibitate baxuan. Orain zure argazkiak automatikoki babeskopia egingo dira aurrebista arineko kalitatea 2G konexioetan azkarra da eta oraindik telefonoan itxura bikaina du. Wi-Fi konexio ona eskuragarri dagoenean, zure segurtasun kopiako argazkiak kalitate handiko bertsioekin ordezkatuko dira. Argazki asko aldi berean partekatzea ere errazten ari gara, nahiz eta konektibitate txikia izan. Ez du axola hondartzan edo mendian ibiltzen zarenik, Google Argazkiak-rekin irudiak azkar parteka ditzakezu nahiz eta konexio makala izan bereizmen txikian bidaliz lehenik, zure lagunek eta senideek berehala ikus ditzaten. Geroago bereizmen handiagoan eguneratuko dira, konexioak ahalbidetzen duenean.\nDatuen eta irudien konpresioan azkenaldian izandako aurrerapenak direla eta, Google-k hori adierazi du irudiaren argi aurrebistaren kalitateak "itxura bikaina" du oraindik telefono adimendunetan.\nGainera, Google Argazkien 2.11 bertsioak babes interfazean aldaketa bisual txiki batzuk ere sartzen ditu. Aurretik, babeskopiak egiten ari ziren argazki bakoitzak biratzeko adierazle bat erakusten zuen beheko izkinan kargatzen ari zela jakinarazteko. Hala ere orain Pilula zirkular txiki bat bistaratuko da pantailaren goialdean argazki guztiak dagoeneko babeskopiak egin diren edo oraindik zenbat bidaltzen ari diren jakinarazteko. hodeira.\nUkituz edo tiratuz uneko segurtasun kopiaren irudiaren aurrebista bistaratuko da.\nAlbiste horiek guztiak dagoeneko hedatzen ari dira bai Android eta bai iOS-entzat.\nArtikuluaren bide osoa: Androidea » Android aplikazioak » Google Photos-ek segurtasun kopiak bizkortzen ditu konektibitate baldintza ahuletan\nBlackview BV7000 Pro, dena kudeatzen duen telefonoa\nGoogle Maps-ek zure kokapena eta bidaien aurrerapena partekatzeko aukera emango dizu


Material berri hauek gure produkzio materiala berreskuratuz fabrikatzen dira. Beraz, gure ABSaren kalitate eta ezaugarriak zorrotzak ziurtatzen ditugu. Fabrikazio sorta bakoitzak bere tonu uniformea eta berezia du, kolore askotako filamentuen nahasketatik eratorria, prototipoarentzako, ereduetarako edo kosmetikoetarako adibidez. Erraz leundu eta margotu daiteke eta inolako beharrik gabe.\nBaina arima ekologikoa duen filamentu hori ez da berreskuratzera mugatzen, prozesu osoa pelletetatik azken produkturaino ingurumena errespetatzen da.\nInprimatu gabe dagoen kartoizko kaxa gordin eta birziklatuetatik, etiketa ekologikoak eta ez-toxikoak dituzten etiketak birziklatutako plastikoz egindako bobinetaraino.\nEmaitza aparteko kalitatea da, berezia eta gure planeta zaintzen laguntzen duena.